UMNO Sabah tarik sokongan tak beri kesan kepada kedudukan Hajiji: GRS

Pengerusi Gabungan Rakyat Sabah (GRS) Datuk Seri Hajiji Noor masih Ketua Menteri Sabah walaupun Barisan Nasional (BN) Sabah menerusi parti komponennya UMNO mengumumkan menarik sokongan terhadap Hajiji sebagai Ketua Menteri, tegas GRS hari ini.

Dalam kenyataan bersama yang dikeluarkan empat kepimpinan tertinggi parti komponen dalam GRS hari ini, mereka sepakat pengumuman itu tidak memberi kesan terhadap kedudukan semasa Hajiji kerana keabsahan ketua menteri ditentukan melalui sokongan majoriti Ahli Dewan Undangan Negeri (ADUN) berpandukan kepada Perlembagaan Negeri.

“Hajiji kekal sebagai Ketua Menteri Sabah dan sebarang kenyataan media parti-parti politik tidak memberikan kesan dari sudut perundangan,” menurut kenyataan itu.

Kenyataan bersama itu dikeluarkan oleh Presiden Parti Bersatu Sabah (PBS) Datuk Seri Dr Maximus Ongkili; Presiden Sabah Tanah Airku (STAR) Datuk Seri Dr Jeffrey Kitingan; Presiden Parti Maju Sabah (SAPP) Datuk Seri Yong Teck Lee dan Presiden Pertubuhan Kebangsaan Sabah Bersatu (USNO) Tan Sri Pandikar Amin Mulia.

Semalam, Pengerusi BN Sabah Datuk Seri Bung Moktar Radin yang juga Ketua Badan Perhubungan UMNO negeri dalam sidang media mengumumkan pendirian UMNO dan BN Sabah untuk menarik sokongan terhadap Hajiji susulan hilang kepercayaan terhadap kedudukannya sebagai Ketua Menteri, selain perjanjian antara BN dan Perikatan Nasional (PN) telah dilanggar.

Bung Moktar berkata BN dan PN melaksanakan perjanjian membentuk kerajaan Sabah selepas Pilihan Raya Negeri (PRN) pada 2020, namun Hajiji serta pemimpin Bersatu Sabah yang juga komponen PN, keluar parti menyebabkan kerajaan negeri sekarang tiada keabsahan.

Beliau turut mengakui ada lima daripada 18 ADUN BN tidak menyokong keputusan tersebut, tanpa menyatakan nama ADUN yang terlibat.

Keempat-empat presiden parti komponen dalam GRS itu mengesahkan bahawa ADUN Sabah daripada GRS tetap berdiri teguh menyokong penuh kepimpinan Hajiji sebagai Ketua Menteri.

Kenyataan bersama itu berkata GRS adalah sebuah parti politik dengan jumlah ADUN paling banyak dalam Dewan Undangan Negeri Sabah serta menyatakan penghargaan terhadap sokongan ADUN lain terhadap Hajiji sebagai Ketua Menteri termasuk sokongan kolektif ADUN Pakatan Harapan (PH), ADUN BN, Parti Harapan Rakyat Sabah (Harapan) dan ADUN Dilantik.

“Komitmen padu ini berpaksikan kepada kesedaran bahawa kepentingan rakyat dan negeri seharusnya diutamakan berbanding kepentingan sempit kepartian dan individu,” kata mereka serta menambah adalah menjadi tanggungjawab semua untuk menghormati mandat rakyat pada PRN Sabah ke-16.

Dalam kenyataan bersama itu juga, empat pemimpin parti komponen GRS itu berpendapat tindakan BN menarik sokongan terhadap Hajiji adalah susulan daripada kegagalan perancangan awal mereka pada 5 Jan lepas.

“Sebarang gerakan membentuk kerajaan dari pintu belakang dan tidak melalui proses pilihan raya adalah tindakan mengkhianati mandat rakyat dan seharusnya ditolak,” kata mereka dalam kenyataan itu.


Taiwan catat kes harian Covid-19 tertinggi lebih 50,0000

Kes harian Covid-19 di Taiwan pada Selasa melebihi angka 50,000 buat pertama kali dengan 50,828 kes baharu dan 12 kematian dicatatkan, menurut Pusat Pencegahan dan Kawalan Epidemik (CECC).

Kes baharu itu terdiri 50,780 jangkitan tempatan dan 48 kes import, lapor Agensi Berita Pusat (CNA),  menurut laporan Bernama.

Sementara itu, menurut CECC kes kematian melibatkan lapan lelaki dan empat wanita berusia 20-an hingga 90-an.

Sehingga kini Taiwan telah mencatatkan 448,323 kes Covid-19 manakala kes kematian adalah sebanyak 943 sejak pandemik bermula pada awal tahun 2020.


Kit Siang patut berdiam dan bukan komen tentang orang lain

Saya tergelak apabila saya membaca tentang Lim Kit Siang dari DAP menyindir speaker Dewan Rakyat kita, Tan Sri Azhar Azizan Harun.

Ini selepas Azhar menggelar bekas Perdana Menteri, Tan Sri Muhyiddin Yassin sebagai “reformis yang terlepas pandang”.

Sebagai seorang warga emas sendiri, saya memerhati dengan teliti perkembangan politik negara dari zaman Tun Hussein Onn menjadi perdana menteri sehinggalah Tun Dr Mahathir Mohamad mengambil alih.

Saya juga mengikuti perkembangan DAP dengan teliti memandangkan saya berasal dari Pulau Pinang dan bekas konstituen mendiang Karpal Singh.

Ketika itu, DAP adalah parti politik yang dihormati, tetapi malangnya, perkara yang sama tidak berlaku pada hari ini, dan satu sebab utama ialah penguasaan dinasti Lim.

Kit Siang jelas telah melewatkan masanya dan ramai pemimpin yang baik telah terlepas pandang malah meninggalkan parti kerana cara dia dan anaknya mendominasi parti.

Kit Siang sepatutnya tidak layak sama sekali pun membuat sebarang komen terhadap Azhar Azizan atau Muhyiddin Yassin kerana dia juga mempunyai almari penuh dengan rangka (closet full of skeletons)yang masih belum dibersihkan.

Hakikatnya ialah apabila Muhyiddin mengambil alih sebagai Perdana Menteri, ia adalah masa ketika negara bergolak dan Covid-19 telah melanda kebanyakan bahagian di Malaysia.

Mengimbas kembali, ketika Covid-19 merebak dengan cepat dan kebanyakan negara menutup sempadan mereka, pemimpin kita, pada masa itu, di bawah Tun Mahathir terlalu sibuk merancang Sheraton Move.

Ramai yang percaya sekiranya Tun Mahathir membuat keputusan untuk menutup sempadan kita dan bukannya merancang Sheraton Move, lebih banyak nyawa boleh diselamatkan.

Muhyiddin melakukan yang terbaik untuk mengatur segala-galanya dan terima kasih kepada pentadbirannya, banyak keluarga yang kurang bernasib baik berjaya melalui masa yang paling sukar.

Jadi, di manakah DAP, PKR dan seluruh Pembangkang ketika itu? Apakah yang dicapai Pakatan Harapan dalam tempoh singkat mereka berkuasa?

Mereka terlalu sibuk bertengkar sesama sendiri.

Bagi ramai di antara kita Muhyiddin masih dihormati kerana di bawah pentadbirannyalah negara menghadapi dan pulih daripada masa yang paling sukar.

Kit Siang sepatutnya diam sahaja dan bersama anaknya berundur dan memberi peluang kepada pemimpin muda dalam DAP mengambil alih.

Jacqueline Tan
Jalan Yeap Chor Ee
11700 Pulau Pinang

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kerajaan sudah beri komitmen buka Parlimen secepat mungkin, kata Takiyuddin

Titah Yang di-Pertuan Agong adalah selari dengan komitmen yang diberikan kerajaan untuk membuka sidang Parlimen dengan secepat mungkin sebelum ini, kata Datuk Seri Takiyuddin Hassan.

Menteri di Jabatan Perdana Menteri (Parlimen dan Undang-Undang) itu berkata Perdana Menteri Tan Sri Muhyiddin Yassin dalam kenyataan semalam sudah pun bercadang untuk membuka sidang Parlimen pada September depan dan isu tersebut tidak wajar dipolemikkan.

“Yang di-Pertuan Agong tidak menitahkan perlu diadakan pada bulan berapa (sidang Parlimen) tapi secepat mungkin, Perdana Menteri (Tan Sri Muhyiddin Yassin) juga berkata bulan September akan diadakan sidang Parlimen.

“Sekarang kita sidah hampir penghujung Jun, ada Julai dan Ogos dan September sudah hampir dan kita pasti akan ada sidang Parlimen,” katanya dalam satu program khas anjuran HarakahDaily malam ini.

Menurutnya, kerajaan sentiasa memandang serius isu berhubung menangani penularan Covid-19 dan komitmen untuk membuka sidang Parlimen adalah cerminan keterbukaan kerajaan untuk mendengar pandangan semua pihak tanpa mengira parti politik.

“Yang di-Pertuan Agong tidak titah dengan perkara lain, Tuanku titahkan mengenai Covid-19, kita akan fokus dengan pandemik Covid-19,” kata Takiyuddin lagi.

Semalam, Muhyiddin dalam perutusan Pelan Pemulihan Negara berkata sidang Parlimen boleh diadakan sekitar September atau Oktober dengan mengikut prosedur operasi standard (SOP) yang ditetapkan.

Terdahulu hari ini, Yang di-Pertuan Agong Al-Sultan Abdullah Ri’ayatuddin Al Mustafa Billah Shah bertitah agar sidang Parlimen perlu diadakan secepat mungkin bagi membolehkan Ordinan-ordinan Darurat dan Pelan Pemulihan Negara dibahaskan ahli-ahli Dewan Rakyat.

Dalam satu kenyataan Datuk Pengelola Bijaya Diraja Istana Negara Datuk Ahmad Fadil Shamsuddin berkata keputusan yang diperkenan oleh Baginda selepas memperhalusi semua pandangan para pemimpin parti politik, Jawatankuasa Khas Bebas Darurat 2021 dan sembah taklimat para pakar dari agensi-agensi kerajaan.

“Seri Paduka Baginda amat menyedari tentang peranan Parlimen sebagai satu platform penting untuk wakil-wakil rakyat bersidang bagi membincangkan pelbagai isu khususnya berkaitan penularan wabak Covid-19.

“Ahli-ahli Dewan Rakyat boleh berbincang berkenaan peruntukan perbelanjaan Kerajaan bagi membantu rakyat yang di dalam kesempitan dan bagi memulihkan semula ekonomi negara,” titahnya.


7,947 pesakit Covid-19 di wad, 827 di ICU

Jumlah pesakit Covid-19 yang dirawat di hospital sehingga semalam turun kepada 7,947 individu berbanding 8,097 kelmarin, dengan Selangor kekal mencatat jumlah tertinggi membabitkan 1,178 pesakit di wad dan 140 lagi dimasukkan ke unit rawatan rapi (ICU).

Kementerian Kesihatan (KKM) menerusi laman COVIDNOW memaklumkan jumlah kes aktif juga turun kepada 129,049 semalam berbanding 132,175 kes yang dilaporkan kelmarin.

Daripada jumlah itu, 16,558 masih dirawat di Pusat Kuarantin dan Rawatan Covid-19 (PKRC), 7,947 (hospital), dan 827 pesakit, termasuk 445 yang memerlukan alat bantuan pernafasan, dirawat di ICU.

Dalam tempoh 24 jam semalam juga, 132 pesakit meninggal dunia menjadikan keseluruhan sejak Covid-19 menular di Malaysia awal tahun lalu kepada 27,113 kematian.

Jumlah itu termasuk 26 pesakit yang meninggal dunia sebelum dibawa ke hospital (BID), menjadikan keseluruhan kes BID mencecah 5,450 kes.

Pulau Pinang merekodkan jumlah kematian tertinggi melibatkan seramai 33 pesakit, termasuk tujuh kes meninggal dunia sebelum dibawa ke hospital (BID), diikuti Sarawak (19); masing-masing 15 kes di Johor dan Sabah; Perak (14); dan Selangor (13 kes kematian).

Kelantan dan Terengganu pula masing-masing merekodkan enam kematian, diikuti Pahang (empat); Kedah (tiga); Perlis (dua); dan masing-masing satu di Melaka dan Kuala Lumpur. Tiada kematian dilaporkan di Negeri Sembilan, Labuan dan Putrajaya.


Indonesia bersedia hadapi lonjakan jangkitan Covid-19 musim cuti

Indonesia sedang melakukan persediaan bagi menghadapi kebarangkalian lonjakan jangkitan Covid-19 apabila dijangka lebih 20 juta orang akan melakukan pergerakan pada musim cuti hujung tahun, khususnya di Pulau Jawa dan Bali.

Menteri Penyelaras Hal Ehwal Maritim dan Pelaburan, Luhut Panjaitan berkata ujian saringan akan diwajibkan kepada pengembara bagi semua pengangkutan awam.

Sebelum ini hanya pengembara yang menggunakan pesawat diwajib mengemukakan keputusan ujian saringan PCR negatif sebelum memulakan perjalanan ke Indonesia.

Restoran juga harus mematuhi protokol kesihatan untuk membantu meminimumkan penyebaran virus, katanya.

Ini berikutan laporan bahawa beberapa restoran telah membenarkan orang ramai masuk tanpa log masuk ke aplikasi pengesanan kerajaan, sambil melarang gambar atau video dirakam bagi mengelak pemeriksaan awam, kata Panjaitan.

Ini selaras dengan beberapa laporan yang diterima terdapat orang awam yang masuk ke premis tersebut tanpa mendaftar di aplikasi pengesanan kerajaan.

“Kita tidak boleh berasa selesa hari ini kerana kes jangkitan semakin rendah dan perlu sentiasa berjaga-jaga,” katanya sambil menjelaskan kadar vaksinasi di republik itu masih rendah berbanding negara jiran lain seperti Singapura dan Malaysia.

Indonesia katanya perlu dalam keadaan berjaga-jaga kerana peningkatan kes Covid-19 sebelum ini tersebar melalui musim cuti panjang.

Pada pertengahan tahun ini, ia menyaksikan gelombang jangkitan paling teruk selepas berjuta-juta orang bercuti dan berkumpul bersama keluarga untuk menyambut Aidilfitri pada Mei lalu, mendorong penularan varian Delta ke seluruh republik itu.

Sebelum ini, jangkitan Covid-19 di negara itu sudah menurun dengan ketara selepas kerajaan memperluaskan ujian saringan dan melaksanakan semula penutupan yang ketat di seluruh wilayah.

Semalam, Indonesia merekodkan 460 kes baharu, dimana jangkitan terendah sejak 26 Mei tahun lalu dan kematian harian juga sudah menunjukkan penurunan ke paras terendah dalam tempoh setahun.

“Pihak kami boleh melawan gelombang baharu ini dengan mengawal angka kes dan mampu mengekalkannya di bawah 2,700 kes sehari,” jelas Pandjaitan.

Indonesia juga akan memberi lebih tumpuan kepada program vaksinasi warga emas, kerana golongan ini lebih terdedah kepada gejala teruk atau meninggal dunia sekiranya dijangkiti.

Menjelang akhir tahun ini, republik itu sudah menetapkan sasaran untuk memberikan lebih 168 juta dos pertama vaksin, manakala lebihan 123 juta penduduk bakal divaksin sepenuhnya.

Menurut Bloomberg Vaccine Tracker, sehingga kini, hanya satu perempat daripada 270 juta populasi di Indonesia sudah divaksin sepenuhnya, berbanding negara jiran lain seperti Malaysia, hampir 73 peratus dari rakyatnya sudah divaksin sepenuhnya dan 82 peratus rakyat Singapura pula sudah lengkap divaksin. – Agensi


Sejuta maut akibat Covid tahun ini

Jumlah kematian akibat komplikasi Covid-19 di seluruh dunia sepanjang tahun ini sehingga semalam (25 Ogos) kini mencecah sejuta orang, menurut Pertubuhan Kesihatan Sedunia (WHO).

Memetik Ketua Pengarah WHO Tedros Adhanom Ghebreyesus pada Khamis (25 Ogos), the Associated Press (AP) berkata ia adalah “pencapaian tragis” apabila semua usaha dan peralatan telah ada untuk mencegah kematian.

Menurutnya hampir 6.45 juta kematian telah dilaporkan kepada WHO sejak virus itu mula dikesan di China pada akhir 2019.

“Minggu ini, kita melepasi peristiwa tragis satu juta kematian yang dilaporkan setakat tahun ini.

“Kita tidak boleh mengatakan bahawa kita sedang belajar untuk hidup dengan Covid-19 apabila satu juta orang telah meninggal dunia dengan pada tahun ini sahaja, apabila kita sudah dua setengah tahun dalam pandemik dan mempunyai semua alat yang diperlukan untuk mencegah kematian.

“WHO meminta semua kerajaan untuk memperkukuh usaha mereka memberi vaksin kepada semua pekerja kesihatan, warga emas dan orang lain yang berisiko tinggi, bagi mencapai 70 peratus perlindungan vaksin untuk seluruh penduduk,” Ghebreyesus dipetik sebagai berkata.

WHO mahu semua negara telah memberi vaksin kepada 70 peratus daripada populasi mereka menjelang akhir Jun lalu.

Tetapi katanya, hanya 10 negara mempunyai liputan pemberian vaksin kurang daripada 10 peratus, yang kebanyakannya menghadapi kecemasan kemanusiaan.

“Bagaimanapun, banyak lagi yang perlu dilakukan,” katanya.


SOSMA: Sah kerajaan Ismail Sabri sedang disabotaj dari dalam

Pendedahan Menteri Dalam Negeri Datuk Seri Hamzah Zainuddin, bahawa ada Ahli Parlimen (MP) blok kerajaan yang keluar dewan ketika undian hendak dilakukan, bagi meluluskan usul melanjutkan penguatkuasaan SOSMA, pada Rabu lalu, jelas menunjukkan ianya adalah tindakan sabotaj.

Tindakan MP terbabit menyebabkan undian belah bahagian yang dijalankan itu memihak kepada pembangkang dengan 86 undi menentang, manakala kerajaan hanya memperoleh 84 undi menyokong.

Hamzah ketika mendedahkan tindakan MP blok kerajaan itu hari ini kecewa hanya kerana MP terbabit tidak suka kepadanya maka mereka bertindak keluar dewan ketika undian hendak dijalankan.

Kita tidak terkejut jika MP UMNO dan Barisan Nasional (BN) bertindak demikian kerana Hamzah yang membentangkan usul SOSMA adalah daripada Bersatu – parti yang dibenci UMNO.

Berita berkaitan: SOSMA: MP kerajaan ada dalam dewan tetapi keluar ketika undian

Ianya boleh dilihat, sebaik sahaja usul yang dianggap penting demi menjamin keselamatan dan keamanan negara itu ditolak, bertalu-talu serangan dilakukan terhadap kerajaan pimpinan Datuk Seri Ismail Sabri Yaakob, khususnya daripada UMNO.

Malah MP Bagan Datuk yang juga Presiden UMNO sendiri, Datuk Seri Ahmad Zahid Hamidi yang tidak hadir pada sidang Dewan Rakyat itu, tiba-tiba bingkas mengecam.

Beliau menuduh memorandum persefahaman (MoU) itu ditandatangani Kerajaan Perikatan Nasional (PN) dan Pakatan Harapan, sedangkan umum mengetahui ianya ditandatangani Naib Presiden UMNO yang juga Perdana Menteri, Ismail Sabri.

Agenda Daily semalam melaporkan ada kemungkinan perbuatan MP blok kerajaan, khususnya daripada UMNO dan BN, adalah satu usaha untuk mensabotaj kerajaan Ismail Sabri yang mendapat dukungan majoriti MP PN dan Bebas.

Akta Kesalahan Keselamatan (Langkah-Langkah Khas) 2012 atau SOSMA dikuatkuasakan bagi menyediakan langkah-langkah khas berkaitan kesalahan keselamatan bertujuan mengekalkan keamanan dan keselamatan negara.

Akta ini digubal bagi menggantikan Akta Keselamatan Dalam Negeri 1960 (ISA). Dewan Rakyat meluluskan akta itu pada 17 April 2012, mendapat perkenan Diraja pada 18 Jun dan diwartakan pada 22 Jun 2012, serta berkuat kuasa sehingga 31 Julai ini.

Berita berkaitan: SOSMA: MP UMNO sabotaj sidang Parlimen untuk tekan Ismail Sabri?

Pendedahan Hamzah hari ini sekali gus mengiakan rancangan mensabotaj kerajaan. Tindakan sabotaj itu bertujuan menunjukkan kepada rakyat bahawa kerajaan sekarang yang dianggotai BN dan PN adalah kerajaan yang lemah.

Sebab itu, Zahid sendiri dalam kenyataannya berkata:

“Saya harap, masyarakat di luar sana dapat melihat betapa rapuh dan berisikonya bentuk kerajaan yang ada.”

Pada masa sama, UMNO juga menyasarkan pembangkang yang menolak usul itu dengan mendakwa PH telah melanggar MoU yang dimeterai dengan kerajaan.

Kita perlu bersikap adil. Pembangkang sebenarnya bukan baru-baru ini sahaja menolak SOSMA, sebaliknya mereka konsisten berbuat demikian sejak akta itu mula-mula diusulkan di Dewan Rakyat bagi menggantikan ISA.

Pengarah Institut Asia di Universiti Tasmania, Profesor James Chin ketika mengulas perkara itu dilaporkan berkata: “Ini mengenai UMNO mencari alasan untuk membatalkan CSA (MoU).”

Beliau berkata undian PH terhadap peruntukan akta itu lebih berkaitan dengan pendirian gabungan berkenaan menentang akta tersebut.

Dan, jika benar seperti dakwaan Hamzah bahawa terdapat MP blok kerajaan yang awalnya berada di dalam dewan, tetapi keluar ketika undian hendak dijalankan, maka siasatan perlu dijalankan, selain nama mereka perlu didedah kepada umum.

Kita percaya ada undang-undang yang membolehkan pihak berkuasa menyiasat perbuatan mensabotaj kerajaan dari dalam, yang seharusnya digunakan supaya kejadian itu tidak berulang, hanya kerana berbeza fahaman politik.

Tok Akhi
Pemerhati politik kampung

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Malaysia sedia hantar tentera ke Palestin bawah payung PBB

Kerajaan sedia menghantar anggota tentera Malaysia sebagai pengaman Pertubuhan Bangsa-Bangsa Bersatu (PBB) di Palestin jika diminta badan dunia itu, kata Menteri Kanan Keselamatan, Datuk Seri Ismail Sabri Yaakob.

“Malaysia tidak boleh menghantar sewenang-wenangnya anggota tentera ke sana (Palestin). Jika kita ‘dijemput’ PBB barulah kita akan hantar,” katanya diminta mengulas sama ada Kementerian Pertahanan bersedia berbuat demikian.

Beliau berkata, keputusan untuk menghantar anggota Angkatan Tentera Malaysia (ATM) ke Palestin adalah berlandaskan keputusan PBB.

“Ini kerana untuk menghantar anggota ATM ke Palestin ia melibatkan undang-undang antarabangsa bersama PBB,” katanya.

Katanya, ATM sebelum ini terbabit dengan banyak misi pengaman bersama PBB antaranya di Lubnan, Sudan, Filipina dan Sierra Leone.

Pada 15 Mei lepas, Perdana Menteri Tan Sri Muhyiddin Yassin dalam perutusan khasnya mengenai isu Palestin, menyatakan Malaysia berasa dukacita serta kesal dengan ketidakmampuan Majlis Keselamatan PBB menghentikan serta-merta kekejaman Israel ke atas Palestin iaitu satu jenayah perang menyalahi Konvensyen Keempat Geneva 1949.

Jumlah kematian akibat serangan rejim Israel sejak 10 Mei lalu meningkat sehingga lebih 200 orang, termasuk 55 kanak-kanak dan 33 wanita, lapor Kementerian Kesihatan Palestin di Semenanjung Gaza.

Menerusi kenyataan dikeluarkan hari ini, kementerian itu berkata lebih 1,200 lagi rakyat Palestin cedera dalam tindakan kejam rejim Israel di Semananjung Gaza dan Tebing Barat.


Saksi kes Zahid sahkan Khairy, UMNO Rembau terima sumbangan UKSB

Seorang bekas Pengarah Ultra Kirana Sdn Bhd (UKSB) hari ini memberitahu Mahkamah Tinggi Shah Alam bahawa Menteri Kesihatan Khairy Jamaluddin yang ketika itu Ketua Pemuda UMNO, adalah penerima tidak langsung sumbangan kewangan untuk UMNO bahagian Rembau.

Wan Quoris Shah Wan Abdul Ghani, yang juga saksi ke-16 pihak pendakwaan, mendedahkan perkara itu semasa pemeriksaan balas, dalam perbicaraan Presiden UMNO Datuk Seri Ahmad Zahid Hamidi berhubung sistem visa luar negara (VLN).

Ketika pemeriksaan utama, Wan Quoris, juga seorang ahli UMNO, memberitahu bahawa jumlah antara RM50,000 dan RM200,000 telah diberikan kepada Khairy untuk bahagian UMNO Rembau bagi tujuan rasmi politik, kemanusiaan dan sosial yang diuruskan parti itu.

Khairy kini merupakan Timbalan Ketua UMNO Bahagian Rembau tetapi pernah mengetuainya sebelum ini.

Menjawab soalan Timbalan Pendakwa Raya Datuk Wan Shaharuddin Wan Ladin, Wan Quoris mengesahkan kepada mahkamah hubungan rapatnya dengan Khairy dan menjelaskan sumbangan kewangan itu bukan untuk tujuan peribadi, tidak teratur dan mengikut keadaan.

“KJ adalah pemimpin negara dan jika berlaku bencana, saya akan membantu dari segi program bantuan bencana negara dan juga pilihan raya kecil,” katanya, menggunakan huruf awal Khairy.

Ketika diminta menjelaskan perbezaan sumbangan yang dibuat kepada bahagian Khairy dan Zahid, Wan Quoris menjelaskan bahawa yang pertama (Khairy) tidak mempunyai hubungan dengan kontrak VLN sedangkan yang kedua (Zahid) terlibat secara langsung dengan Kementerian Dalam Negeri (KDN).

“Yang pasti Khairy tiada kaitan dengan VLN… jadi tidak perlu peruntukan besar, kedua VLN berkaitan KDN di mana Zahid adalah menteri yang bertanggungjawab dan juga Timbalan Presiden UMNO pada masa itu… jadi tanggungjawabnya lebih besar,” katanya.

Menjawab soalan berikutnya, Wan Quoris juga memberitahu bahawa adalah “jarang” Zahid menolak daripada memberi sebarang bentuk bantuan kepada UKSB berhubung kontrak VLN.

Beliau juga berkata UKSB tidak akan pernah memberikan sebarang sumbangan kewangan sekiranya Zahid tidak memberikan sokongan penuh berhubung pelanjutan kontrak VLN.

Sebelum ini, huruf awalan “KJ” terdapat dalam lejar milik UKSB untuk bayaran tunai berjumlah ribuan ringgit yang dibuat kepada beberapa individu berprofil tinggi.

Bagaimanapun, seorang saksi pendakwaan terdahulu dan seorang lagi pengarah UKSB Harry Lee Vui Khiun memberitahu mahkamah dia tidak pasti siapa yang dirujuk dengan huruf “KJ”.

Lee juga memberitahu mahkamah dia mengetahui hubungan rapat antara Wan Quoris dan Khairy, sambil mengesahkan bekas pengarah itu akan meminta dana disediakan, mungkin untuk derma politik.

Dalam kenyataan saksinya, Lee sebelum ini memberi keterangan bahawa bayaran tunai bulanan dalam dolar Singapura yang dibuat kepada Zahid untuk tujuan sumbangan politik telah dilog masuk dalam lejar milik bekas pengurus pentadbiran UKSB, David Tan.

Lee juga sebelum ini memberi keterangan bahawa dia membawa Wan Quoris sebagai pengarah UKSB, kerana mengetahui dia adalah orang UMNO dan memerlukan hubungan dalam UMNo untuk memudahkan komunikasi dengan Zahid yang merupakan Menteri Dalam Negeri antara 2014 dan 2018.

Zahid, 69, berdepan 33 pertuduhan menerima suapan berjumlah SG$13.56 juta daripada UKSB untuk dirinya selaku Menteri Dalam Negeri bagi melanjutkan kontrak syarikat itu sebagai pengendali Perkhidmatan OSC di China dan Sistem VLN, serta mengekalkan kontrak perjanjian untuk membekalkan sistem bersepadu VLN kepada syarikat sama oleh KDN.

Bagi tujuh lagi pertuduhan, beliau didakwa mendapatkan untuk dirinya wang tunai SG$1,150,000, RM3 juta, EURO15,000 dan AS$15,000 tanpa balasan daripada UKSB yang mempunyai kaitan dengan kerja rasmi beliau.

Beliau didakwa melakukan semua perbuatan itu di Seri Satria di Presint 16, Putrajaya dan Country Heights Kajang antara Oktober 2014 dan Mac 2018.

Perbicaraan di hadapan Hakim Datuk Mohd Yazid Mustafa.


Riuh-rendah di Parlimen tak halang PM pengerusikan Sidang Khas MKN

Walaupun Sidang Khas Parlimen riuh-rendah dengan suara menjerit-jerit Ahli-Ahli Parlimen khususnya daripada blok pembangkang, ia tidak menghalang Tan Sri Muhyiddin untuk terus menjalankan tugasnya bagi memastikan negara keluar daripada krisis Covid-19 dengan segera.

Perdana Menteri menjalankan tanggungjawabnya mempengerusikan Sidang Khas Majlis Keselamatan Negara (MKN) bagi menangani pandemik Covid-19 bermula jam 3 petang tadi dan berakhir 6.20 petang.

Perkara tersebut dikongsi Menteri Besar Kedah, Muhammad Sanusi Md Nor dalam akaun Facebooknya dan turut memuat naik gambar mesyuarat yang berlangsung secara maya tersebut.

“Dari jam 3:00 pm sehingga jam 6:20 pm petang tadi YAB Perdana Menteri telah mempengerusikan Sidang Khas Majlis Keselamatan Negara (MKN) bagi menangani pandemik Covid-19.

“Saya turut hadir secara atas talian,” katanya dalam status tersebut.

Sidang Khas Parlimen lima hari bermula hari ini yang menyaksikan kekecohan tercetus sejak awal pagi dengan sikap pemimpin pembangkang yang biadab sehingga mengeluarkan kata-kata kesat di dalam Dewan Rakyat.

Kekecohan tercetus semasa Muhyiddin mengucapkan takziah kepada semua mangsa Covid-19 dan meminta izin kepada Yang di-Pertua Dewan, Datuk Azhar Harun untuk bertafakur serta membaca doa sebagai menghormati mangsa yang terkorban.

Bagaimanapun, beberapa MP DAP bangun antaranya Lim Guan Eng dan Gobind Singh Deo dan Nga Kor Ming dan terus menjerit-jerit tanpa menghiraukan Muhyiddin yang sedang membacakan surah Al-Fatihah.

Dalam pada itu, seorang lagi Ahli Parlimen DAP, Ram Karpal Singh pula mengeluarkan kenyataan memaki Yang di-Pertuan Dewan Rakyat, Datuk Azhar Harun dengan menggelar beliau “government lapdog” (anjing suruhan kerajaan).

Semasa sesi petang pula, pemimpin pembangkang meneruskan kekecohan dalam dewan apabila bertikam lidah dengan Menteri Kewangan Tengku Datuk Seri Zafrul Tengku Abdul Aziz ketika sesi soal jawab mengenai Program Pemulihan Negara (PPN) pada sidang khas Dewan Rakyat.


Aliran trafik sesak, orang ramai ambil peluang balik ‘beraya’ lagi?

Aliran trafik dilaporkan bergerak perlahan dan sesak di beberapa lebuh raya utama pagi ini, berikutan orang ramai mengambil kesempatan pulang ke kampung susulan pengumuman ‘total lockdown’ menjelang 1 Jun ini.

Lembaga Lebuhraya Malaysia (LLM) juga dalam satu kenyataan menerusi Facebooknya memaklumkan setakat jam 10 pagi tadi Trafik mulai sesak sebelum masuk Plaza Tol Gombak arah Timur.

LLM memaklumkan setakat jam 10 pagi tadi Trafik mulai sesak sebelum masuk Plaza Tol Gombak arah Timur.

“Sementara itu setakat jam 11.07am PLUS@E2 : Trafik mulai sesak sekitar 1 km sebelum masuk Plaza Tol Sg.Besi arah Selatan,” katanya.

Sementara itu di lebuh raya utara setakat jam 10 pagi tadi trafik mulai perlahan sebelum keluar Plaza Tol Juru arah Utara.

Kerajaan memutuskan untuk melaksanakan penutupan penuh sektor sosial dan ekonomi atau ‘total lockdown’ fasa pertama di seluruh negara bagi tempoh 14 hari bermula 1 Jun 2021 hingga 13 Jun 2021, susulan peningkatan kes Covid-19 sejak kebelakangan ini.

29 Mei 2021 – Suasana sekitar Plaza Tol Gombak pada jam 11.30 pagi tadi yang sesak teruk. Suasana ini dirakam selepas pengumuman PKP secara “lockdown” oleh kerajaan pada Jumaat.

Kenyataan Pejabat Perdana Menteri memaklumkan bahawa sepanjang tempoh ini, semua sektor tidak dibenarkan untuk beroperasi kecuali sektor ekonomi dan perkhidmatan perlu yang akan disenaraikan oleh Majlis Keselamatan Negara.

Keputusan itu dicapai pada Sidang Khas Majlis Keselamatan Negara (MKN) Mengenai Pengurusan Covid-19 yang dipengerusikan oleh Perdana Menteri, Tan Sri Muhyiddin Yassin petang semalam.


Sila keluar jika tak puas hati, kata Presiden Parti Bangsa Malaysia

Selepas memecat 11 pemimpin utama Parti Bangsa Malaysia (PBM), Presidennya Datuk Larry Sng mencabar mana-mana ahli yang tidak berpuas hati terhadap kepemimpinannya, supaya keluar daripada parti itu.

Dalam kenyataan terbaharunya selepas mengambil tindakan drastik membersihkan parti itu, termasuk memecat bekas ‘presiden pengganti’ yang juga bekas Ahli Parlimen Ampang Datuk Zuraida Kamaruddin, Larry Sng juga memberi amaran supaya ahlinya tidak menyertai Muafakat Nasional (MN).

Untuk rekod, MN adalah sebuah pertubuhan bukan kerajaan (NGO) yang dipengerusikan bekas Ahli Parlimen Ketereh Tan Sri Annuar Musa bertujuan menyatupadukan masyarakat berbilang kaum, khususnya dalam kalangan ahli politik.

“Saya percaya ini adalah permulaan yang baru. Kita memerlukan pemimpin yang bersih dan berpengalaman yang ikhlas dalam membawa perubahan positif kepada landskap politik negara ini.

“Kami tidak akan membawa masuk pemimpin kontroversi dari parti lain untuk menyertai kepimpinan kami dan sebaliknya akan memupuk pemimpin baru dari dalam barisan kami.

“Mereka yang tidak berpuas hati untuk tinggal dialu-alukan untuk pergi,” kata Larry Sng yang juga Ahli Parlimen Julau.

Katanya ahli parti yang yang diketahui telah menyertai MN hendaklah digantung keahlian parti dan akhirnya dibatalkan.

Menurutnya lagi beliau akan menjelajah ke seluruh negara bermula Januari depan untuk bertemu dengan pemimpin PBM bagi membincangkan dan menerangkan hala tuju parti itu pada masa depan serta melantik Pengerusi negeri baharu jika perlu.

Beberapa kedudukan penting penting yang perlu dijelaskan, katanya termasuk PBM kini menyokong kerajaan PH-BN yang dipimpin Datuk Seri Anwar Ibrahim:

“PH, BN, GRS, GPS, Warisan dan KDN adalah sekutu baharu kami dan kedudukan kerajaan adalah hala tuju parti kami.

“Kami adalah parti berasaskan kebangsaan, dengan akar yang kuat di Sarawak dan Sabah. Jadi tumpuan akan diberikan kepada membangunkan Malaysia Timur dan mengetengahkan isu dasar di semenanjung,” katanya.

Larry Sng berkata ketika ini PBM mempunyai satu kerusi Parlimen dan tiga kerusi Dewan Undangan Negeri (DUN) iaitu dua di Selangor serta satu di Sabah.

Pada 27 Disember lalu, Setiausaha Agung PBM Nor Hizwan Ahmad, adalah antara individu yang dipecat daripada PBM setelah mereka gagal menjawab surat tunjuk sebab yang diberikan Jawatankuasa Disiplin parti dalam tempoh tujuh hari.

PBM turut memecat Naib Presiden 1, Rahimah Majid; Naib Presiden, Dr Sathiskumar; Naib Presiden 3, Muhammad Saiful Bahari Sahari; Ketua Pemuda, Na’im Brundage dan Ketua Penerangan, Zakaria Abdul Hamid. Turut dipecat empat Ahli Majlis Tertinggi PBM, Abd Aziz Ab Kadir, Zakaria Abdul Rahim, Roger Tan Seng Huat dan Albakri Salim.

Bagaimanapun, PBM tidak memecat keahlian Timbalan Presiden 1, Haniza Mohamed Talha dan Ketua Wanita, Dr Daroyah Alwi, dipercayai kerana kedudukan mereka sebagai ADUN. Haniza adalah ADUN Lembah Jaya, manakala Dr Daroyah (ADUN Sementa).

Kedua-duanya bagaimanapun dipecat daripada jawatan Timbalan Presiden 1 dan Ketua Wanita.


Jumlah kenderaan meningkat atas jalan raya sejak Isnin

Selepas kebenaran rentas negeri dibenarkan, aliran trafik seluruh negara mencatatkan peningkatan dengan dilaporkan sebanyak 3.8 juta kenderaan dikesan merentas sempadan negeri sejak Isnin lepas.

Perdana Menteri Datuk Seri Ismail Sabri Yaakob mengumumkan keputusan kerajaan membenarkan orang ramai merentas negeri pada 10 Oktober lalu selepas kadar vaksin lengkap populasi dewasa mencecah 90 peratus.

Menurut Timbalan Pengarah Jabatan Siasatan dan Penguatkuasaan Trafik (JSPT) Bukit Aman, Datuk Mohd Nadzri Hussain, mengikut data yang direkodkan kelmarin (Rabu), tiga lebuh raya utama iaitu Lebuh raya Utara Selatan merekodkan 1,075,408 kenderaan, Lebuh raya KL-Karak (97,758) serta Lebuh raya Pantai Timur Fasa 1 (LPT 1) (34,041).

Katanya, tinjauan trafik di tujuh plaza tol utama pada hari berkenaan juga mendapati berlaku peningkatan ketara jumlah kenderaan berbanding Rabu lalu.

Beliau berkata, Plaza Tol Gombak menunjukkan peningkatan kenderaan paling mendadak sebanyak 108 peratus iaitu 57,719 berbanding 27,204 kenderaan pada Rabu minggu lalu (6 Oktober).

“Plaza Tol Jalan Duta menunjukkan peningkatan 27 peratus iaitu 54,733 kelmarin berbanding 43,138 kenderaan pada 6 Oktober lalu, manakala Plaza Tol Sungai Besi meningkat 30 peratus iaitu 35,881 berbanding 27,501 kenderaan.

“Plaza Tol Skudai meningkat 13 peratus iaitu 18,336 berbanding 16,213 kenderaan dan Plaza Tol Juru meningkat 27 peratus dengan 39,068 berbanding 30,668 kenderaan.

“Plaza Tol Bentong turut menunjukkan peningkatan 52 peratus dengan 40,039 berbanding 26,415 kenderaan, manakala Plaza Tol Karak merekod peningkatan 31 peratus iaitu 9,561 berbanding 7,278 kenderaan sebelum ini,” katanya lapor sebuah portal.

Mohd Nadzri berkata, Lembaga Lebuh raya Malaysia (LLM) dan syarikat pengendali lebuh raya sentiasa memantau status pergerakan trafik dan memastikan pengguna mematuhi prosedur operasi standard (SOP) ditetapkan di kemudahan disediakan sepanjang lebuh raya.

“JSPT juga bekerjasama dengan syarikat konsesi lebuh raya bagi tujuan itu.

“Tindakan advokasi dan penguatkuasaan akan dilaksanakan kepada masyarakat serta pengguna jalan raya,” katanya.


KJ suruh Anwar lebih peka perkembangan imunisasi PICK

Menteri Penyelaras Program Imunisasi Covid-19 Kebangsaan (PICK), Khairy Jamaluddin menyindir ketua pembangkang, Datuk Seri Anwar Ibrahim kerana gagal mengikuti perkembangan mengenai imunisasi Covid-19 di negara sendiri.

Beliau mengingatkan Anwar bahawa kontrak pembelian vaksin telah dibentangkan sepenuhnya, termasuk jadual penghantaran dan harga yang dibayar kepada Jawatankuasa Kira-Kira Wang Negara (PAC) pada 5 Januari 2021.

Katanya, antara ahli PAC yang hadir dan memperhalusi kontrak perolehan vaksin pada hari tersebut adalah Ahli Parlimen Permatang Pauh yang juga anak Anwar, Nurul Izzah.

“Saya juga telah mengadakan sesi libat urus bersama Ahli-ahli Dewan Rakyat daripada pembangkang pada 19 Mac 2021 yang mana saya telah bentangkan secara panjang lebar pelaksanaan PICK termasuk menjawab pelbagai soalan secara terperinci.

“Ketua Pembangkang tidak hadir pada sesi tersebut. Harapan saya, YB Ketua Pembangkang akan terus mengikuti pelaksaan PICK dan memberi kritikan bernas untuk saya menjawab,” kata dalam kenyataan hari ini.

Kairy yang juga Menteri Sains, Tekonologi dan Inovasi berkata, PICK sedang dilaksanakan mengikut fasa yang telah diumumkan sejak 14 Februari 2021 dengan mengambil kira jadual penghantaran vaksin yang diberi oleh syarikat pembekal.

“Saya juga telah jelaskan bahawa mengikut unjuran kerajaan, bekalan vaksin kita akan mula ampuh bermula bulan Jun. Ini juga mengikut perancangan PICK yang mana vaksinasi massa fasa tiga dijadualkan bermula pada bulan Jun,” katanya.

Mengenai rancangan Selangor untuk membeli sendiri vaksin, Khairy berkata, pihaknya belum menerima permohonan rasmi daripada kerajaan negeri.


Gabenor Texas batal arahan vaksinasi

Pakar penyakit berjangkit terkenal Amerika Syarikat (AS), Dr. Anthony Fauci terkilan dengan tindakan Gabenor Texas, Greg Abbott yang membatalkan arahan vaksinasi kepada penduduk di wilayah itu Isnin lalu.

Fauci menggambarkan tindakan tersebut akan melumpuhkan sistem kesihatan awam kerana vaksinasi adalah keutamaan seluruh penduduk dunia ketika ini.

Fox News melaporkan, Fauci turut menyangkal keputusan gabenor parti Republikan itu, yang menghapuskan keperluan vaksinasi akan mengalami kenaikan kes jangkitan dan kematian harian yang tinggi.

“Ia sangat mendukacitakan kerana kita tahu akan keberkesanan vaksin untuk mencegah penularan penyakit bukan sahaja pada individu, namun mampu mengurangkan dinamik jangkitan dalam kalangan masyarakat.

“Datanya amat jelas. Hakikatnya, kita dapat lihat melalui data dan perbezaan antara mereka yang sudah divaksin dan tidak divaksin, dari segi gejala, rawatan hospital dan kematian.

“Pusat Kawalan dan Pencegahan Penyakit (CDC) baru-baru ini sudah mengeluarkan data dan ianya sangat jelas, mengenai risiko kepada mereka yang tidak divaksin berbanding perlindungan bagi mereka yang divaksin,” jelas Fauci di Washington semalam.

Isnin lalu Abbott berkata tidak ada entiti di Texas yang dapat memaksa orang ramai mengambil vaksin Covid-19 dengan alasan kepercayaan agama atau perubatan.

Pada masa sama, Fauci menjelaskan data baharu yang dikeluarkan itu menunjukkan trend penurunan ketara yang membolehkan penduduk di negara itu melalui musim cuti seperti biasa sekiranya lengkap divaksin.

Namun begitu, Fauci turut mengingatkan orang ramai yang masih belum divaksin supaya tidak menghadiri perhimpunan awam dan wajib menggunakan pelitup muka.

Fauci juga turut mengesyorkan, kepada mereka yang sudah menerima dos lengkap vaksin tunggal seperti Johnson&Johnson perlu menerima dos penggalak dari jenis Moderna atau Pfizer. – Agensi


Pelantikan Tajuddin dapat kelulusan Indonesia, kata PM

Pelantikan Ahli Parlimen Pasir Salak Datuk Seri Tajuddin Abdul Rahman sebagai Duta Besar Malaysia ke Indonesia yang baharu telah mendapat persetujuan Presiden Indonesia Joko Widodo (Jokowi), kata Perdana Menteri Datuk Seri Ismail Sabri Yaakob.

Ismail Sabri berkata beliau difahamkan Tajuddin telah mendapat surat daripada Presiden Indonesia yang bersetuju dengan pelantikan itu, lapor Bernama.

“Kita telah setuju lantik (Tajuddin sebagai duta) dan Indonesia juga setuju,” katanya mengulas reaksi beberapa pihak berhubung pelantikan Tajuddin itu ketika ditemui pemberita pada majlis sambutan Aidilfitri Jabatan Perdana Menteri (JPM) di Puspanitapuri di Putrajaya, hari ini.

“Dia (Tajuddin) orang politik yang lama serta berpengalaman,” tambah Ismail Sabri.

Semalam, Tajuddin dilaporkan mengesahkan pelantikannya sebagai Duta Besar Malaysia ke Indonesia.

Jawatan Duta Besar Malaysia ke Indonesia kini kosong dengan yang terakhir disandang diplomat Datuk Zainal Abidin Bakar.

Ketika ini, Kuasa Usaha Sementara Kedutaan Besar Malaysia di Indonesia, Adlan Mohd Shaffieq mengetuai anggota kedutaan di negara berkenaan.

Ahli politik berusia 74 tahun itu sebelum ini dipecat daripada jawatannya sebagai pengerusi Prasarana berikutan kenyataan yang dianggap tidak sensitif selepas insiden perlanggaran LRT di Kuala Lumpur yang menyebabkan berpuluh-puluh penumpang cedera.

Awal bulan lepas, bekas diplomat Dennis Ignatius menyatakan bahawa kekosongan jawatan yang tidak diisi untuk jawatan tertinggi dalam perwakilan Malaysia di luar negara telah menimbulkan persoalan mengenai hal ehwal domestik di Kementerian Luar.


Khairy boleh tanding PRN Negeri Sembilan, Selangor atas tiket PN

Bekas Menteri Kesihatan, Khairy Jamaluddin akan diletak bertanding di Negeri Sembilan atau Selangor atas tiket Perikatan Nasional (PN) dalam Pilihan Raya Negeri (PRN) yang dijangka diadakan pada Ogos depan, sekiranya bersetuju menyertai Bersatu.

Ketua Penerangan Bersatu, Datuk Razali Idris bagaimanapun berkata, Khairy atau mesra disapa KJ masih belum memberikan jawapan sama ada untuk menyertai Bersatu atau tidak.

Menurutnya, Presiden Bersatu, Tan Sri Muhyiddin Yassin membuat tawaran menyertai parti itu dalam pertemuan dengan Khairy selepas bekas Ketua Pemuda UMNO itu dipecat.

“Khairy ada berkunjung ke rumah Muhyiddin selepas dipecat daripada UMNO untuk membincangkan masa depannya dalam dunia politik tanah air.

“Dalam pertemuan itu, Tan Sri Muhyiddin menawarkan kepada Khairy untuk bertanding atas tiket Bersatu dalam PRN jika beliau masih berminat dalam politik.

“Bagaimanapun, terdapat beberapa syarat ditetapkan antaranya beliau perlu menghantar borang sebagai ahli Bersatu terlebih dahulu dan kerusi yang ditandinginya akan ditentukan oleh pucuk pimpinan Perikatan Nasional (PN),” katanya menurut Utusan.

Bagaimanapun, menurutnya, Khairy belum memberikan sebarang keputusan berhubung tawaran tersebut sehingga kini.

“Beliau meminta sedikit masa untuk membuat keputusan,” katanya.

Mengulas lanjut, Razali berkata, beliau sendiri secara peribadi mengalu-alukan dan terbuka menerima Khairy menjadi sebahagian daripada ahli Bersatu berdasarkan reputasi bekas Ketua Pemuda UMNO tersebut dalam politik tanah air.

“Bagaimanapun, KJ perlu akur dengan keputusan parti untuk meletakkan beliau di mana, sama ada di Selangor atau Negeri Sembilan,” katanya.

Pada Januari lalu, Khairy dan beberapa pemimpin UMNO termasuk bekas Pengerusi Barisan Nasional (BN) Selangor, Tan Sri Noh Omar dipecat keahlian daripada parti tersebut pada Mesyuarat Majlis Tertinggi (MT) yang dipengerusikan Presiden, Datuk Seri Dr.Ahmad Zahid Hamidi.

Khairy kemudian mengejutkan banyak pihak apabila tampil sebagai penyampai radio di sebuah stesen radio tempatan.

Sementara itu, Razali berkata, Bersatu juga sedia membuka ‘pintu’ parti kepada mana-mana bekas pemimpin UMNO yang dikenakan tindakan jika individu tersebut boleh memantapkan lagi parti tersebut.

“Seperti kita sedia maklum, ramai pemimpin UMNO yang dikenakan tindakan dipecat keahlian daripada parti berkenaan. Jika mereka mampu memantapkan lagi Bersatu tiada salahnya untuk mereka sertai,” katanya.


Beratus juta tender diluluskan secara rundingan terus dalam kempen Keluarga Malaysia?

Kempen Keluarga Malaysia yang dilaksanakan semasa kerajaan terdahulu dibawah Perdana Menteri Kesembilan, Datuk Seri Ismail Sabri Yaakob menelan belanja ratusan juta ringgit sepanjang 17 bulan pentadbirannya.

Bagaimanapun, semua perolehan melibatkan sebaran dan komunikasi bagi menjayakan promosi kempen Keluarga Malaysia diluluskan secara rundingan terus dengan beberapa syarikat tertentu memonopoli perolehan tersebut.

Sumber memaklumkan, syarikat yang terbabit dalam mendapatkan projek melibatkan Keluarga Malaysia juga diragui memandangkan tidak memiliki penyata kewangan yang lengkap disamping mempunyai kaitan dengan individu tertentu yang rapat dengan Ismail Sabri.

Selain itu, tiada tender terbuka pernah dibuka atau diiklankan kepada umum melibatkan kempen Keluarga Malaysia, kata sumber.

Lebih meragukan, pembayaran penuh dibuat kepada vendor dan syarikat yang terlibat dalam kempen Keluarga Malaysia beberapa hari sebelum berlangsungnya Pilihan Raya Umum Ke-15 (PRU-15) yang lalu.

“Semua vendor dan syarikat yang terlibat dalam peroleh bernilai ratusan juta ringgit dalam kempen Keluarga Malaysia dibayar penuh sebelum berlangsung pilihan raya lalu.

“Pembayaran dibuat secara tergesa-gesa tanpa diketahui status sama ada peroleh tersebut sudah dilengkapkan atau masih belum,” kata sumber Agenda Daily.

Menurut sumber dalaman, pembayaran perolehan kempen Keluarga Malaysia itu juga dibuat kepada beberapa syarikat yang dipercayai mempunyai kaitan dengan pegawai atasan di Pejabat Perdana Menteri (PMO) tersebut.

Agenda Daily masih cuba mendapatkan dan menghubungi beberapa pegawai di pejabat bekas PMO tersebut bagi mengesahkan beberapa butiran berhubung pembayaran melibatkan kempen Keluarga Malaysia tersebut.

Untuk rekod, pada Julai tahun lalu semasa di Dewan Rakyat, kerajaan memberitahu sudah membelanjakan sebanyak RM5 juta bagi melaksanakan kempen Keluarga Malaysia yang bermula sejak pentadbiran kerajaan Ismail Sabri.

Peruntukan RM5 juta yang dibelanjakan oleh kerajaan itu diletakkan di bawah sektor pembangunan Pelan Komunikasi Wawasan Kemakmuran Bersama 2030/Keluarga Malaysia, kata Menteri di Jabatan Perdana Menteri Datuk Seri Abd Latiff Ahmad di Dewan Rakyat ketika itu.

Menurut Abd Latiff ia juga sedang dalam proses perolehan merangkumi pelbagai aspek termasuk pengiklanan dan promosi.

Kempen tersebut dijalankan melalui pelan komunikasi, brosur, video pendek, rakaman audio, slot televisyen, medium percetakan dan media sosial.

Bagaimanapun, sumber dalaman mendedahkan kepada Agenda Daily jumlah kos yang dibelanjakan melibatkan kempen Keluarga Malaysia jauh lebih besar daripada nilai yang diumumkan di Dewan Rakyat.

Malah, sumber juga menggesa supaya audit dalaman dilakukan melibatkan kempen Keluarga Malaysia dan ia pasti akan mengejutkan banyak pihak bagaimana wang rakyat dibelanjakan semata-mata untuk menjayakan program tersebut.

Untuk rekod konsep Keluarga Malaysia diperkenalkan Ismail Sabri selepas dilantik secara rasmi menjadi Perdana Menteri.


Isu Sulu: Sabah tetap dalam Malaysia

‘Final award’ berhubung isu tuntutan waris Sultan Sulu yang dikeluarkan dalam prosiding timbang tara di Mahkamah Arbitari Paris, Perancis tidak akan menjejaskan kedudukan Sabah sebagai sebuah negeri dalam Persekutuan Malaysia, kata Menteri Luar Datuk Seri Saifuddin Abdullah.

Beliau berkata Malaysia telah banyak kali menegaskan tidak mengiktraf dan melayan sebarang tuntutan ke atas Sabah, yang telah diiktiraf Pertubuhan Bangsa-Bangsa Bersatu (PBB) dan masyarakat antarabangsa sebagai antara yang menubuhkan Persekutuan Malaysia pada 16 Sept 1963, lapor Bernama.

“Ingin ditegaskan kerajaan Malaysia tidak berdiam diri, sebaliknya telah mengambil beberapa langkah perlu untuk menghentikan prosiding tuntutan itu,” katanya ketika menggulung perbahasan usul Menjunjung Kasih Titah Diraja bagi kementerian itu di Dewan Rakyat hari ini.

Sebelum ini, Menteri di Jabatan Perdana Menteri Datuk Seri Wan Junaidi Tuanku Jaafar (Parlimen dan Undang-undang) berkata kerajaan tidak mengiktiraf tuntutan dan prosiding timbang tara berkaitan arahan pembayaran pampasan berjumlah RM62.59 bilion ($14.92 bilion) kepada waris Sultan Sulu itu.

Ini memandangkan lantikan penimbang tara yang dilantik, Dr Gonzalo Stampa telah dibatalkan dan tidak lagi sah dari segi undang-undang.

Berhubung isu Pulau Pisang di Johor, beliau menjelaskan kedaulatan pulau itu tidak dipertikaikan Singapura, dan ia adalah hak milik Malaysia, malah Singapura juga mengiktiraf hak kedaulatan itu berdasarkan perjanjian dimeterai antara Almarhum Sultan Ibrahim dan Gabenor Negeri-Negeri Selat Sir James Alexander Sweethenham pada 6 Okt 1900.

“Hanya pengurusan rumah api di sana berada di bawah pengurusan dan pentadbiran Maritime and Port Authority of Singapore,” katanya.

Saifuddin berkata Malaysia mempunyai kawalan sepenuhnya terhadap Pulau Pisang dan pekerja di rumah api itu perlu mendapat kebenaran negara serta perlu melalui laluan imigresen Malaysia di Kukup, Johor untuk keluar dan masuk ke kawasan rumah api itu.

Berkaitan keselamatan pejabat dan kakitangan kedutaan yang berada di luar negara, beliau berkata kerajaan sama sekali tidak berkompromi terhadap keselamatan mereka misalnya dengan melakukan proses evakuasi jika perlu.

“Pada waktu sama dari semasa ke semasa kita juga menaik taraf sistem keselamatan pejabat-pejabat perwakilan Malaysia di luar negera contohnya seperti kamera litar tertutup, kad akses dan pendaftaran pelawat,” katanya.

Menyentuh konflik Rusia-Ukraine, Saifuddin berkata Malaysia telah menyatakan pendirian di pelbagai peringkat untuk sentiasa berkecuali, namun sentiasa menghormati hak kemerdekaan sesebuah negara dan integriti sempadan.


PH, BN bergabung hadapi PRN

Semua parti yang bergabung di bawah kerajaan Pakatan Harapan-Barisan Nasional (PH-BN) akan bekerjasama menghadapi pilihan raya di enam negeri – Kedah, Kelantan, Terengganu, Pulau Pinang, Selangor dan Negeri Sembilan – dalam beberapa bulan lagi.

Gabungan PH-BN itu melibatkan PKR, UMNO, DAP, AMANAH, MCA, MIC serta parti gabungan dari Sabah serta Sarawak. Bagaimanapun, Sabah dan Sarawak tidak terlibat dalam Pilihan Raya Negeri (PRN) kerana masing-masing telah mengadakannya lebih awal.

Kerjasama itu diumumkan Pengerusi PH Datuk Seri Anwar Ibrahim selepas mesyuarat pertama Majlis Sekretariat Kerajaan Perpaduan di Ibu Pejabat UMNO di Kuala Lumpur, malam tadi (7 Februari).

Bercakap pada sidang media kemudian, Anwar yang pertama kali memijak kaki ke Ibu Pejabat UMNO dalam tempoh 25 tahun selepas dipecat daripada parti itu pada 1998, turut mengumumkan penubuhan tiga jawatankuasa bagi menghadapi PRN itu.

“Satu hal yang disepakati yang sangat positif bagi saya adalah kerana kesepakatan dan komitmen semua parti termasuk rakan-rakan dari Sabah, Sarawak untuk terus membantu sebagai satu pasukan,” katanya.

Dalam kenyataan di Facebook beliau, Anwar berkata tiga jawatankuasa itu merupakan Jawatankuasa Perundingan Kerusi; Jawatankuasa Pemantauan Agenda Kerajaan dan Politik; dan Jawatankuasa Komunikasi Strategik.

Menurut Ahli Parlimen Tambun itu, Jawatankuasa Perundingan Kerusi akan menumpukan perancangan PRN yang bakal diadakan pada bila-bila masa sahaja.

“…ia merencanakan hal PRN terutamanya dalam pembahagian kerusi dan menumpukan kegiatan mereka untuk memastikan kita punya tapak kukuh dalam PRN,” katanya.

Mengulas lanjut, Anwar berkata Jawatankuasa Komunikasi Strategik pula ditubuhkan bagi memberi penjelasan mengenai salah faham dan fitnah melampau terhadap kerajaan.

“Contohnya isu pembakaran al-Quran… beberapa orang kononnya tokoh-tokoh agama menggunakan kenyataan dalam kenyataan mereka seolah-olah kita belum berbuat apa-apa (mengenai itu).

“Padahal, masa itu kita telah mengeluarkan kenyataan keras mengecam, (di mana) Kementerian Luar panggil Kedutaan Sweden dan berikutnya saya umumkan pengedaran satu juta Quran,” katanya.

Manakala Jawatankuasa Pemantauan Agenda Kerajaan dan Politik bertujuan mengambil kira pandangan dan manifesto yang dikemukakan dan juga keutamaan yang melibatkan kos sara hidup dan kerjasama di antara semua kaum dan negeri.

Jawatankuasa berkenaan akan dikendalikan oleh Sekretariat Majlis Kerajaan Perpaduan yang terdiri daripada Anwar sebagai pengerusi, Timbalan Perdana Menteri Datuk Seri Fadhillah Yusof sebagai setiausaha agung; Ketua Pemuda UMNO, Asyraf Wajdi sebagai ketua sekretariat dan ketua-ketua parti gabungan sebagai timbalan pengerusi.

Mesyuarat sekretariat itu akan diadakan pada setiap bulan.

Sementara itu, ketika ditanya mengenai pembahagian kerusi bagi persediaan PRN, Anwar hanya berkata jawatankuasa PRN akan segera berbincang mengenai perkara itu.

Hadir sama pada mesyuarat itu ialah Setiausaha Agung DAP, Anthony Loke dan Presiden AMANAH, Datuk Seri Mohamad Sabu.


UK bakal ‘bebaskan’ pesakit Covid

Perdana Menteri Britain Boris Johnson berhasrat membebaskan pesakit Covid-19 memasuki premis perniagaan, menggunakan pengangkutan awam dan bekerja di pejabat, sekali gus menghapuskan semua keperluan kuarantin kendiri.

Jika dilaksanakan, Britain akan menjadi negara pertama di Eropah yang akan membenarkan pesakit Covid-19 berbuat demikian – langkah yang kebanyakan penasihat kesihatan Johnson berpendapat akan mendatangkan risiko tinggi.

“Covid-19 tidak akan hilang secara tiba-tiba, dan kita perlu belajar untuk hidup dengan virus ini dan terus melindungi diri kita tanpa menyekat kebebasan kita,” kata Johnson dalam satu kenyataan.

Johnson juga akan memberikan lebih banyak perincian berhubung bagaimana Britain akan mengawal varian Covid-19 pada masa depan melalui pengawasan berterusan, di tengah-tengah laporan bahawa kerajaan mahu menamatkan ujian percuma dan mengurangkan kajian kesihatan awam.

Pada masa ini penduduk England diwajibkan mengasingkan diri selama sekurang-kurangnya lima hari jika diarahkan oleh pegawai kesihatan awam, dan dinasihatkan untuk menjalani kuarantin walaupun tanpa perintah khusus jika mereka mempunyai simptom Covid-19 atau diuji positif.

Mengeluarkan keperluan undang-undang pengasingan diri Covid-19 dan menggantikannya dengan bimbingan sukarela, akan menjadikan penyakit itu sejajar dengan cara Britain merawat kebanyakan jangkitan lain.

Kira-kira 85 peratus penduduk Britain berumur 12 tahun ke atas telah mendapat sekurang-kurangnya dua dos vaksin Covid-19, dan dua pertiga daripada populasi – termasuk sebahagian besar daripada mereka yang paling berisiko – telah menerima dos penggalak.

Britain kini mencatat lebih 160,000 kematian akibat Covid-19, kedua tertinggi di Eropah selepas Russia.

Berbanding dengan saiz penduduk Britain, ia adalah enam peratus lebih tinggi daripada purata bagi negara Kesatuan Eropah.

Sekatan Covid-19 dilihat tindakan tidak popular dengan ramai ahli Parti Konservatif Johnson, yang menganggapnya sebagai tidak seimbang memandangkan penggunaan vaksin yang meluas.

“Campur tangan farmaseutikal, yang diketuai oleh program vaksinasi, akan terus menjadi barisan pertahanan pertama kami,” kata kerajaan.

“Kesedaran tentang panduan kesihatan awam harus kekal, seperti semua penyakit berjangkit seperti selesema.” – Agensi


Kes harian terus turun

Jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun lagi, berbanding semalam, menurut Kementerian Kesihatan (KKM).

Ketua Pengarah Kesihatan Tan Sri Dr Noor Hisham Abdullah berkata dalam tempoh itu seramai 3,010 individu dijangkiti Covid-19, berbanding 3,074 kes semalam.

Angka itu menjadikan kumulatif positif sejak awal 2020 lalu meningkat kepada 2,808,347 kes, dengan sehingga semalam 2,732,771 pesakit telah sembuh, dan 31,781 lagi meninggal dunia.

Semalam beliau memaklumkan kadar jangkitan Covid-19 dan kemasukan ke hospital berkurangan dengan amat ketara susulan kejayaan Program Imunisasi Covid-19 Kebangsaan, sekali gus membolehkan rakyat Malaysia menjalani kehidupan dalam norma baharu.

Beliau berkata hasil daripada usaha jitu semua pihak, selain pelaksanaan PICK sejak 24 Februari 2021 lalu, garis lengkung atau keluk pandemik Covid-19 di negara ini juga telah berjaya dilandaikan.

Sementara itu, Dr Noor Hisham memaklumkan kadar kebolehjangkitan atau Ro/Rt bagi seluruh negara mengikut jangkaan kes harian semalam, turun kepada 0.99 berbanding 1.00 semalam.

Nilai Rt merujuk kepada tahap kebolehjangkitan virus iaitu berapa ramai individu boleh dijangkiti oleh satu kes positif. Semakin rendah nilai itu, semakin kurang kemungkinan jangkitan bagi setiap kes positif.

Menurut pakar kesihatan, nilai Rt berada pada tahap membimbangkan apabila ia melepasi nilai 1.00 dengan lebih ramai individu berpotensi untuk dijangkiti.

Lima negeri mencatat nilai Rt melebihi 1.00 di mana Kuala Lumpur merekodkan Rt 1.08, diikuti Sabah (1.04); Negeri Sembilan (1.02); Selangor (1.01); dan Melaka (1.00).

Sementara itu, daripada 10 kluster baharu yang dilaporkan semalam, tujuh melibatkan pendidikan, komuniti (dua) dan satu kluster import, membabitkan 150 kes positif Covid-19.

Tiga daripada kluster pendidikan itu dilaporkan di Selangor melibatkan daerah Sepang (Kluster Persiaran Universiti serta Kluster Persiaran Jalan Hospital) dan Kuala Langat (Kluster Lenang).

Pahang pula mencatat tiga kluster iaitu dua berkaitan pendidikan (Temerloh dan Rompin) dan satu kluster komuniti (Raub); manakala Pulau Pinang (dua kluster – pendidikan dan import); dan masing-masing satu kluster di Melaka (pendidikan) serta Sabah (komuniti).


Langgar SOP: Menteri Kanan Pertahanan patut mohon maaf kepada rakyat

Alasan diberikan ialah susah untuk dikawal apabila membenarkan program politik diadakan. Itu jawapan Menteri Kanan Keselamatan Datuk Seri Hishammuddin Hussein apabila beliau sendiri melanggar prosedur operasi standard (SOP).

Beliau reda dikompaun dan mengakui kesalahannya apabila melanggar SOP ketika program pelancaran Briged MIC Johor, semalam.

Susulan pelanggaran SOP itu, Menteri Kesihatan Khairy Jamaluddin mengarahkan pegawai Kementerian Kesihatan (KKM) supaya mengeluarkan kompaun kepada Menteri Besar Johor Datuk Hasni Mohammad, Hishammuddin dan Presiden MIC Tan Sri S A Vigneswaran.

Namun adakah beliau sebagai Menteri yang turut mempengerusikan Mesyuarat Kuartet Menteri Covid-19 Malaysia, terlupa kepada nasihat yang sering dilemparkan kepada rakyat, dan apa yang pernah dikatakan kepada kerajaan Perikatan Nasional (PN) sebelum ini?

Janganlah dek kerana program itu ada kaitan dengan gerak kerja Barisan Nasional (BN) bagi menghadapi Pilihan Raya Negeri (PRN) Johor, maka begitu mudah menggadai nilai kerusi menteri kanan.

Apa lagi yang rakyat boleh harapkan kepada seorang menteri kanan yang dipertanggungjawabkan menjaga keselamatan negara – Kementerian Pertahanan – tetapi turut melanggar disiplin atau protokol yang ditetapkan?

Bagi dirinya, memang mudah untuk mengaku kesilapan. Denda yang tidak seberapa ibarat ‘kacang’ sahaja, bila-bila masa boleh dibayar.

Tetapi yang jelas, rakyat melihat bagaimana sikap seorang menteri dalam Kabinet Naib Presiden UMNO Datuk Seri Ismail Sabri Yaakob yang ‘membawa lumpur hingga semuanya terpalit’.

Sebelum memasuki dewan tempat majlis itu diadakan, Hishammuddin sepatutnya menunjukkan ketegasan menegur penganjur berhubung perhimpunan melanggar SOP itu – sesuai dengan peranannya sebagai Menteri Pertahanan Malaysia, sebuah kementerian dipenuhi individu yang berpegang kukuh kepada disiplin.

Malah, dari segi moral beliau boleh saja tidak masuk ke dalam dewan selagi SOP tidak dipatuhi.

Dalam mengakui kesalahannya, Hishammuddin yang juga Bendahari BN berkata beliau sedia berhadapan dan bertanggungjawab atas kesalahannya itu.

Tapi perlu juga diingat bahawa Malaysia bukan seperti di Britain, Jepun atau Korea Selatan di mana menteri akan meletak jawatan jika melakukan kesalahan sama ada jenayah atau kesalahan moral.

Teringat dahulu UMNO menggesa Tan Sri Muhyiddin Yassin meletak jawatan kerana didakwa gagal menangani Covid-19, sedangkan hingga sekarang belum ada negara di dunia lagi yang sifar virus yang mula menular sejak akhir 2019.

Di Malaysia lain, walaupun Islam agama Persekutuan, kesalahan moral sering kali diketepikan. Pemimpin yang melakukan kesalahan moral sudah tidak ada sifat malu pada diri, keluarga dan masyarakat.

Tetapi dalam hal ini, bukan Hishammuddin sahaja yang patut dipersalahkan.

Hasni juga bersalah dari segi moral kerana melanggar undang-undang yang dikuatkuasakan mengikut Akta Pencegahan dan Pengawalan Penyakit Berjangkit 1988 (Akta 342).

Keghairahan untuk menang PRN Johor tidak menghalalkan untuk undang-undang dilanggar apa lagi jika membabitkan nyawa rakyat, dan dilakukan pula oleh individu bertaraf menteri kanan dan menteri besar.

Tetapi demikianlah UMNO yang mempertaruhkan nyawa rakyat untuk mengadakan PRN demi mengejar kuasa dan kedudukan.

Untuk rekod, jangkitan harian Covid-19 di Johor kerap kali lebih tinggi berbanding negeri-negeri lain, kecuali Selangor.

Sepanjang bulan lalu, kes tertinggi pernah dicatat ialah pada 27 Januari iaitu sebanyak 805 kes, sedangkan negeri-negeri lain hanya mencatat di bawah 400 kes, kecuali Selangor yang merekodkan 1,355 kes.

Sejak awal bulan ini pula kes harian tertinggi direkodkan ialah pada 12 Februari lalu iaitu sebanyak 3,238 kes, dan sehingga semalam Johor merekodkan 3,943, kedua tertinggi berbanding negeri-negeri lain selepas Selangor, serta 282,427 kumulatif kes positif.

Daripada jumlah kes aktif itu seramai 19,634 pesakit menjalani kuarantin di rumah; 512 ditempatkan di PKRC; 1,039 dimasukkan ke hospital; dan 28 dirawat di ICU, dengan 21 daripadanya memerlukan alat bantuan pernafasan.

Sebanyak 63 kluster Covid-19 masih aktif di negeri itu dengan 25 daripadanya melibatkan kluster pendidikan; tempat kerja (24); kumpulan berisiko tinggi (sembilan); masing-masing dua kluster komuniti dan keagamaan; serta satu kluster import.


M’sia-Brunei ambil langkah bersama cegah dan kawal Covid-19

Putrajaya dan Bandar Seri Begawan bersetuju untuk mengambil langkah bersama ke arah pencegahan dan mengawal Covid-19 disamping meneruskan kerjasama rapat antara kedua-dua negara berjiran dalam pemulihan ekonomi pasca pandemik.

Hasil kunjungan Perdana Menteri Tan Sri Muhyiddin Yassin bertemu Sultan Brunei Sultan Hassanal Bolkiah, kedua-dua pemimpin sepakat memastikan akses kepada bekalan vaksin bagi kedua-dua negara serta pengiktirafan bersama timbal balas sijil vaksinasi antara Malaysia dan Brunei bertujuan memudahkan pergerakan rakyat kedua-dua negara.

Persetujuan tersebut dicapai dalam kenyataan bersama di akhir Rundingan Pemimpin Tahunan ke-23 Malaysia-Brunei Darussalam.

Muhyiddin dan Sultan Hassanal yang juga merupakan Perdana Menteri Brunei, bersetuju pada dasarnya untuk mewujudkan Aturan Laluan Hijau Timbal Balas (RGL), dengan langkah pencegahan dan kawalan COVID-19 yang berkesan, untuk memudahkan perjalanan perniagaan dan rasmi antara kedua-dua negara.

Kedua-dua pemimpin juga menekankan mengenai pentingnya untuk mencergaskan kembali dan melindungi kestabilan sosioekonomi kedua-dua negara dan masyarakat.

Mengenai hubungan dua hala, kedua-dua pemimpin itu juga mengulangi komitmen mereka untuk memelihara hubungan istimewa ini dengan memperluas dan memperkukuh kolaborasi dalam pelbagai bidang yang saling menguntungkan.

Kedua-dua pemimpin itu menzahirkan penghargaan berhubung kerjasama antara kedua-dua kerajaan terutama dalam mengatur penghantaran balik warganegara masing-masing yang terkandas di kedua-dua negara serta negara lain semasa pandemik tersebut.

“Ini membuktikan hubungan erat dan berkekalan antara kedua-dua negara dan rakyat mereka,” kata kedua-dua pemimpin itu dalam satu kenyataan.

Kedua-dua pemimpin itu juga berhasrat untuk meningkatkan lagi kerjasama ekonomi termasuk dalam bidang pertanian, perikanan, pendidikan serta hubungan, perdagangan dan pelancongan.

Isu mengenai hubungan pertahanan yang erat serta belia dan sukan selain meningkatkan hubungan dan kerjasama dalam sektor pengangkutan juga disentuh dalam rundingan tersebut.

“Kedua-dua pemimpin mengulangi komitmen mereka untuk melaksanakan kerjasama dalam bidang teknologi maklumat dan komunikasi termasuk multimedia dan keselamatan siber,” menurut kenyataan bersama itu.

Kedua-dua pemimpin itu menyambut baik kemajuan yang dicapai dalam memuktamadkan Memorandum Persefahaman (MoU) mengenai Info-Media-Komunikasi.

Mengenai MoU antara kedua-dua kerajaan berkaitan kerjasama dalam pengurusan bencana yang ditandatangani pada akhir rundingan, kedua-dua pemimpin itu menyatakan usaha itu akan memperkukuhkan hubungan dalam bidang tersebut.

Ini terutamanya melalui latihan, latihan bersama, operasi dan pertukaran kepakaran dan maklumat yang berkaitan dengan pencegahan bencana dan pengurangan risiko.

Perjanjian Penyatuan antara Petronas dengan Sekretariat Penyatuan Nasional Brunei (BNUS) yang ditandatangani pada Isnin juga, akan memberikan momentum positif kepada kerjasama minyak dan gas antara kedua-dua negara.

Hari ini merupakan hari terakhir Muhyiddin dalam lawatan rasmi dua hari ke negara ini sempena rundingan tahunan itu.


Ringgit, Bursa Malaysia rendah

Ringgit dibuka rendah berbanding dolar Amerika Syarikat (AS) hari ini (Khamis, 1 September 2022), dibebani oleh penurunan harga minyak, manakala dolar AS terus mengukuh di tengah-tengah kecenderungan umum mengenai ekonomi global, kata seorang penganalisis.

Pada jam 9.02 pagi, mata wang tempatan jatuh kepada 4.4830/4860 berbanding dolar AS daripada penutupan Selasa pada 4.4745/4780, menurut Bernama.

Pasaran ditutup pada Rabu untuk sambutan Hari Kebangsaan.

Penganalisis kanan pasaran OANDA, Edward Moya berkata, harga minyak mentah jatuh kerana peniaga menjangkakan tempoh untuk pertumbuhan global, sebahagiannya kerana aktiviti kilang China kekal tertekan.

“Harga minyak mentah telah berada dalam aliran rendah kerana pasaran minyak tidak kelihatan seketat itu lagi, tetapi gelombang terakhir kelemahan ini berkemungkinan akan diikuti dengan pengurangan dalam pengeluaran Pertubuhan Negara Pengeksport Petroleum,” katanya.

Terkini, penanda aras harga minyak mentah Brent turun 2.84 peratus kepada AS$96.49 setong.

Dalam pada itu, Moya menyatakan bahawa pelabur juga menantikan data Gaji Bukan Ladang AS yang akan dikeluarkan pada Jumaat.

“Kadar pengambilan pekerja yang lebih perlahan masih memberikan Rizab Persekutuan lampu hijau untuk kenaikan kadar yang lebih agresif sepanjang mesyuarat Jawatankuasa Pasaran Terbuka Persekutuan yang akan datang,” tambahnya.

Sementara itu, ringgit diniagakan kebanyakannya lebih tinggi berbanding sekumpulan mata wang utama.

Unit tempatan menambah nilai berbanding dolar Singapura kepada 3.2033/2059 daripada penutup Selasa 3.2073/2103, meningkat berbanding pound Britain kepada 5.1931/1966 daripada 5.2472/2514 dan meningkat berbanding yen Jepun kepada 3.2150/2173 daripada 3.2235 sebelumnya.

Bagaimanapun, ia menyusut berbanding euro kepada 4.4942/4972 daripada 4.4884/4919 pada hari Selasa.

Sementara itu, Bursa Malaysia juga dibuka rendah hari ini berikutan pengambilan untung selepas penutupan kukuhnya pada Selasa, menjejaki kemerosotan pasaran saham global semalaman selepas data pekerjaan AS yang kukuh mencetuskan kebimbangan terhadap pengetatan dasar monetari yang agresif, kata peniaga.

Pada jam 9.08 pagi, penanda aras FTSE Bursa Malaysia KLCI (FBM KLCI) turun 15.14 mata kepada 1,496.91 daripada 1,512.05 penutup Selasa.

Indeks penanda aras dibuka 14.04 mata lebih rendah kepada 1,498.01.

Bursa Malaysia dan anak syarikatnya ditutup semalam sempena cuti Hari Kebangsaan.

Di pasaran yang lebih luas, kaunter rugi mengatasi kaunter untung 286 berbanding 96, manakala 216 kaunter tidak berubah, 1,690 tidak diniagakan dan 20 yang lain digantung.

Jumlah dagangan sebanyak 232.37 juta unit bernilai RM134.28 juta.

Dalam satu nota, Malacca Securities Sdn Bhd berkata walaupun indeks utama Bursa Malaysia berjaya didagangkan secara positif pada Selasa, pelabur harus terus berhati-hati memandangkan ketidaktentuan yang berterusan dalam pasaran saham global.


4,000 siswazah diambil secara ‘one-off’ isi penempatan guru 2023: Radzi

Kementerian Pendidikan (KPM) akan meningkatkan pengambilan guru secara ‘one-off’ atau sekali pengambilan untuk penempatan tahun depan melalui kaedah Kluster Mata Pelajaran (KMP) yang diperkenalkan.

Menteri Kanan Pendidikan Datuk Dr Radzi Jidin berkata pihaknya menganggarkan jumlah pengambilan tersebut melebihi 4,000 siswazah yang biasanya diambil sepanjang tahun mengikut amalan biasa kementerian.

“Sebelum Covid-19, biasanya dalam tempoh setahun antara 4,000 hingga 5,000 siswazah diambil mengisi kekosongan. Apabila diperkenalkan sistem kluster, ia memberi kita (KPM) peluang untuk meningkatkan pengambilan.

“Jadi sekarang kita sedang berusaha menambah jumlah siswazah berbanding jumlah biasa dengan ia sedang diikhtiarkan Suruhanjaya Perkhidmatan Pendidikan (SPP),” katanya kepada pemberita selepas program wacana bersama komuniti Orang Asli di Sungai Siput, Perak, hari ini.

Dilapor, sejak KMP diperkenalkan, seramai 18,702 Pegawai Perkhidmatan Pendidikan (PPP) Gred DG41 secara ‘one-off’ telah dilantik dalam pengambilan khas bagi mengisi kekosongan guru di sekolah KPM di bawah bidang kuasa SPP.

Memetik Bernama, Radzi dilaporkan berkata antara masalah dikesan pihaknya berkaitan pengambilan guru ialah isu tunggakan dan tidak sepadan kelulusan yang dilihat telah berjaya diatasi sejak KMP diwujudkan.

“Tunggakan (pengambilan) sudah bertahun-tahun kerana isu dikatakan pada waktu itu adalah kekurangan bekalan guru manakala tidak sepadan pula diatasi dengan siswazah yang memiliki bidang pengkhususan utama tertentu boleh memohon untuk mengisi kekosongan mata pelajaran lain yang dikategorikan dalam kluster yang sama.

“Jadi melalui pendekatan ini kita akan dapat jumlah pengambilan yang lebih besar sebab itu kita dapat selesaikan dengan lebih tinggi peratusan pengambilan dan jumlah pengambilan itu sendiri,” katanya.

Dalam pada itu, Radzi berkata setakat ini terdapat 69 aduan berkaitan buli diterima sejak portal Aduan Buli dilancarkan Khamis lepas dan kesemua aduan itu sedang diteliti sebelum diambil tindakan.

“Menerusi portal ini, kita ada tiga platform untuk membuat aduan iaitu menerusi Sistem Pengurusan Aduan Awam (SISPA) kita terima sebanyak 28 aduan, dua diterima menerusi e-mel, 17 melalui panggilan telefon manakala 22 melalui aplikasi WhatsApp.

“Apa yang paling penting, sistem pelaporan ini kerahsiaan maklumat itu kita pegang, kita tidak mahu maklumat sulit ini terkeluar (bocor), nanti anak-anak pula diberikan tekanan. Oleh sebab itu, jika kita lihat kita mula mendapat aduan-aduan, ada aduan yang telah kita ambil tindakan dan aduan yang masih dalam siasatan,” katanya.


PH-BN belum selesai bahagi kerusi Selangor, dijangka selepas Aidiladha

Rundingan agihan kerusi antara Pakatan Harapan (PH) dan Barisan Nasional (BN) bagi Pilihan Raya Negeri (PRN) Selangor dijangka selesai selepas sambutan perayaan Aidiladha.

Pengerusi PH Selangor Datuk Seri Amirudin Shari berkata masih berbaki satu atau dua kerusi lagi yang belum diputuskan, menurut laporan Bernama.

“Saya percaya (Pengerusi PH) Datuk Seri Anwar Ibrahim sudah ada sesi dengan Presiden UMNO (Datuk Seri Dr Ahmad Zahid Hamidi) dan sudah ada peningkatan yang baik daripada jumlah kerusi keseluruhan.

“Saya harap sebaik lepas Raya Haji (Aidiladha) ini, kita dah selesaikan (pembahagian) kerusi,” katanya selepas melancarkan Jentera Perpaduan Harapan dan BN PRN Selangor Dewan Undangan Negeri (DUN) Sungai Kandis di Tapak Rakan Muda Sri Andalas, malam tadi.

Sementara itu, ketika ditanya mengenai kriteria bakal calon PH-BN yang akan dipertaruhkan pada PRN Selangor tidak lama lagi, Amirudin berkata gabungan itu akan mengetengahkan calon yang berkredibiliti dan ‘boleh menang’.

“Formula kami kemenangan, maknanya semua parti harus menampilkan calon (yang mempunyai) kredibiliti dan asas sokongan terhadap parti-parti yang bergabung bawah Kerajaan Perpaduan.

“Sudah pasti kami akan cuba letakkan (calon boleh menang), sebab pilihan raya kami nak menang. Kami datang sebagai penyandang dan ada rekod pencapaian tadbir negeri,” katanya.

Naib Presiden Parti Keadilan Rakyat (PKR) itu juga berkata beliau percaya kerjasama PH-BN adalah gabungan yang baik bagi memastikan kestabilan dalam penggal ini yang sangat getir untuk pulihkan ekonomi negara.

“Kami datang dengan rekod prestasi negeri dan juga corak pentadbiran Pakatan Harapan selama 15 tahun. Insya-Allah, rasional rakyat dengan kami, lagi pula sekarang ada sebahagian rakan dari BN yang juga berpengalaman dalam pentadbiran,” katanya.

Pada 23 Jun lepas, DUN Selangor bagi penggal ke-14 secara rasminya dibubarkan sekali gus membuka laluan kepada PRN untuk diadakan.

Di Selangor mempunyai 56 kerusi DUN dan untuk mendapat majoriti mudah, parti bertanding perlu memenangi 29 kerusi bagi membentuk kerajaan.

Pada Pilihan Raya Umum ke-14 (PRU-14), PH yang bertanding menggunakan logo PKR ketika itu mendominasi negeri merah kuning apabila menang 51 daripada 56 kerusi DUN, diikuti BN dan PAS masing-masing mendapat empat dan satu kerusi.


79.5 peratus mangsa banjir sudah terima Bantuan Wang Ihsan

Seramai 39,255 atau 79.5 peratus daripada 49,394 ketua isi rumah terlibat banjir telah menerima Bantuan Wang Ihsan (BWI) RM1,000 setakat pukul 1 tengah hari tadi, kata Perdana Menteri Datuk Seri Ismail Sabri Yaakob.

Dalam ciapan di Twitternya, Ismail Sabri berkata mereka yang masih belum mendaftar boleh segera menghubungi Pusat Kawalan Operasi Bencana (PKOB) dan Pegawai Daerah untuk bantuan segera kerajaan Persekutuan, menurut laporan Bernama.

Kerajaan sebelum ini mengumumkan Bantuan Banjir Keluarga Malaysia antaranya meliputi BWI sebanyak RM1,000 kepada setiap ketua isi rumah berbanding RM500 sebelum ini.

Bayaran bantuan berkenaan disalurkan sejak 27 Dis tahun lepas, iaitu 10 hari selepas kejadian banjir agak luar biasa yang melanda beberapa negeri termasuk Selangor, Pahang dan Negeri Sembilan.


PEJUANG sedia bekerjasama dengan parti lain selepas PRN Johor

Parti Pejuang Tanah Air (PEJUANG) sedia bekerjasama dengan parti lain selepas Pilihan Raya Negeri (PRN) Johor, kata Presidennya Datuk Seri Mukhriz Mahathir.

Beliau berkata dalam membentuk kerajaan di Malaysia, langkah itu perlu demi perpaduan dalam kalangan masyarakat pelbagai kaum, agama serta budaya dan parti tersebut ‘hanya mempunyai satu bangsa iaitu Melayu’.

“Pejuang bertanding di 42 kerusi, mahu tak mahu sesebuah kerajaan yang ditubuh mestilah ada campuran wakil semua kaum dan itu tak datang daripada kami, jadi kita kena cari satu kesepakatan dengan pihak lain,” katanya kepada pemberita selepas Program Presiden Pejuang bersama calon di Rengit hari ini.

Bagaimanapun, beliau berkata Pejuang belum menetapkan parti yang bakal dipilih untuk bekerjasama, lapor Bernama.

Ditanya mengenai keyakinan Pejuang yang pertama kali bertanding dan menampilkan calon muka baharu, Mukhriz berkata PRN Johor merupakan platform untuk memperkenal parti itu kepada pengundi.

“Apa yang penting, kita nak kenalkan parti dan calon kepada pengundi. Pengundi muda perlu didedahkan kepada proses kematangan dalam politik, kalau tak dedahkan, sampai bila mereka nak berpengalaman,” katanya.

Sebelum ini, Muhkriz berkata parti itu tidak berhasrat berunding dengan parti Ikatan Demokratik Malaysia (MUDA), susulan pertembungan kedua-dua parti itu di tujuh kerusi DUN PRN Johor 12 Mac ini.

Menurutnya parti itu tidak menjangka MUDA akan bertanding di kawasan pengundi Melayu, sekali gus menyaksikan pertembungan antara dua parti baharu itu.

“Kita sebenarnya tiada apa-apa masalah dengan MUDA, tetapi daripada awal lagi kami berpendirian kami mahu bertanding di kawasan-kawasan yang mempunyai majoriti pengundi Melayu.

“Kita tidak sangka yang MUDA juga minat kerusi-kerusi seperti itu (pengundi Melayu), kerana kita ingatkan fokus MUDA lebih kepada kawasan bandar dan pinggir bandar,” katanya.


Menteri sahkan pegawai ditahan SPRM, sedia beri kerjasama

Menteri Sumber Manusia, V Sivakumar mengesahkan laporan media berhubung seorang pegawai di kementeriannya yang ditahan Suruhanjaya Pencegahan Rasuah Malaysia (SPRM).

Dalam kenyataan pendek malam tadi, Sivakumar dan kementerian berkata akan memberi kerjasama penuh kepada SPRM berhubung penahanan pegawainya tetapi enggan mengulas pada masa ini kerana kes masih dalam siasatan.

“Justeru itu, saya berharap pihak media tidak membuat sebarang andaian atau spekulasi yang boleh menjejaskan mana-mana pihak sehingga agensi siasatan yang berkenaan selesai,” katanya dalam kenyataan dipetik Berita Harian.

Terdahulu, media melaporkan SPRM menahan seorang pegawai kanan pejabat Sivakumar berhubung urusan pengambilan pekerja asing.

Seorang lagi suspek yang dipercayai ejen pengambilan pekerja asing turut ditahan SPRM untuk membantu siasatan.

SPRM juga dikatakan sudah menyerbu pejabat kementerian terbabit yang didakwa mengadakan proses pengambilan pekerja asing yang dikaitkan dengan KSM.


PH, BN jangan balas dendam terhadap penjawat awam: Hadi Awang

Timbalan Ketua Ahli Parlimen (MP) Perikatan Nasional (PN), Tan Sri Abdul Hadi Awang meminta kerajaan Pakatan Harapan-Barisan Nasional (PH-BN) tidak berdendam terhadap penjawat awam yang mengundi PN pada Pilihan Raya Umum Ke-15 (PRU-15) lalu.

Pada masa sama, beliau yang juga ahli Parlimen Marang, turut mengingatkan perlunya ada pemisahan kuasa yang tidak diganggu oleh secarang campur tangan politik salah, sebaliknya ahli politik perlulah berwibawa dan berintegriti.

“Perlu ada pemisahan kuasa yang tidak diganggu oleh sebarang campur tangan politik yang salah. Kekalahan Pakatan Harapan (PH) dalam undi penjawat awam, jangan jadikan dendam yang salah dan merosakkan.

“Kalangan ahli politik yang berwibawa pemikirannya dan berintegriti, diwajibkan agar melaksanakan keadilan kepada semua pihak daripada kalangan rakyat, tanpa mengira agama, bangsa dan penyokong atau pembangkang mahupun kalangan atas pagar yang tidak berpendirian, bahkan juga terhadap musuh.

“Mereka yang mentadbir dengan kuasa politik (legislatif) yang kuat dan beramanah, wajib menjaga perhubungan baik dengan pentadbiran (eksekutif).

“Jangan sekali-kali mengacau pegawai yang berwibawa dengan alasan politik,” katanya sambil memetik firman Allah SWT dalam ayat 26 surah Al-Qasas yang bermaksud “Sesungguhnya, sebaik-baik orang yang kamu ambil untuk bekerja (dengan kita) ialah orang yang kuat, lagi dapat dipercayai.”

Beliau berkata demikian ketika membahaskan Bajet 2023 di Dewan Rakyat, hari ini (28 Februari 2023).

Terdahulu, wakil rakyat PN mendakwa beberapa tindakan dilakukan kerajaan PH-BN terhadap parti lawan dan rakyat, menjurus kepada membalas dendam politik setelah PRU-15 lalu.

Malah, ketika mengulas pertuduhan yang dikenakan terhadap MP PN Tasek Gelugor, Datuk Wan Saiful Wan Jan di mahkamah baru-baru ini, wakil rakyat PN menyifatkannya ia adalah pendakwaan terpilih bermotifkan politik balas dendam.

Selain itu beberapa pemimpin PN, termasuk bekas Perdana Menteri Tan Sri Muhyiddin Yassin turut disiasat oleh Suruhanjaya Pencegahan Rasuah Malaysia (SPRM).

Mengulas lanjut, Abdul Hadi yang juga Presiden PAS dan Timbalan Pengerusi PN berkata pembangkang dalam sebuah negara demokrasi dianggap sebagai penasihat bagi melakukan muhasabah terhadap kerajaan supaya jangan syok sendiri dengan tidak menyedari kelemahan yang berlaku dan mestilah bertindak memperbetulkannya.

Beliau turut mengingatkan bahawa tindakan melengahkan peruntukan di kawasan pembangkang dan kerajaan negeri yang dikuasainya adalah tidak tepat dengan prinsip Islam dan demokrasi.

“Bahkan, ia terlalu jauh daripada ajaran Islam yang menjadi agama negara sebagaimana yang termaktub dalam Perlembagaan Persekutuan dan sangat mencalarkan imej Islam.

“Selepas pilihan raya, semua pihak menjadi rakyat kepada mana-mana kerajaan yang memerintah, inilah konsep demokrasi yang betul.

“Janganlah dalam bab cukai diambil daripada semua, bab hasil bumi pula dikebas daripada semua negeri termasuklah negeri pembangkang dan rakyat pembangkang, tetapi dalam urusan mentadbir dan membahagikan peruntukan, dibeza-bezakan,” katanya terkait keengganan kerajaan PH-BN menyediakan peruntukan kepada MP PN, sedangkan MP kerajaan diberi peruntukan.

Abdul Hadi juga berkata kerajaan PH-BN perlu sedar bahawa berlaku banyak ketinggalan terhadap orang Melayu dan Bumiputera yang banyak berada di kawasan pedalaman, luar bandar, di Pantai Timur, Utara Semenanjung dan Malaysia Timur (Sarawak dan Sabah).

Perkara itu, katanya berlaku sejak zaman penjajah lagi mengikut penyusunan masyarakat yang telah dibentuk oleh mereka bagi mewujudkan ketegangan pada masa hadapan, melalui kesempatan memeras semua rakyat tanpa mengira bangsa dan agama.

Kini, katanya kebanyakan penduduk di luar bandar daripada orang Melayu dan bumiputera memberikan sokongan kepada PN, serta parti Sarawak dan Sabah, manakala PH mendapat sokongan penduduk bandar dan kawasan campuran yang didukung bukan Melayu dan bukan Bumiputera.

“Justeru, tindakan kerajaan PH yang membelakangi kawasan PN, Sabah dan Sarawak tidak mampu mengubah keadaan. PN yang mengambil alih kerajaan dalam masa yang singkat ketika bencana wabak dapat menunjukkan sedikit perubahan,” katanya.


Pengerusi PAC sebelum ini dari DAP sahkan perolehan vaksin teratur, nak spin apa lagi?

Portal pro-DAP cuba memutar-belit isu berhubung peroleh vaksin yang dibuat oleh kerajaan sebelum ini kononnya songlap RM10 bilion.

Fakta yang dikemukakan juga tidak tepat dengan memainkan isu kononnya RM10 bilion disonglap walhal peruntukan siling yang diluluskan hanyalah RM5 bilion sahaja, jadi celah mana RM10 bilion hilang pula?

Malah, portal pro-DAP juga terlupa Pengerusi Jawatankuasa Kira-Kira Wang Negara (PAC), Wong kah Woh adalah wakil DAP yang dilantik untuk menyemak dan menjalankan tanggungjawab dalam meneliti setiap aspek peroleh vaksin Covid-19 oleh kerajaan sebelum ini.

“Spin yang terbaharu ialah kononnya kerajaan PN (Perikatan Nasional) di bawah pimpinan Tan Sri Muhyiddin Yassin telah songlap duit perolehan vaksin sebanyak RM10 bilion semasa tempoh darurat.

“Saya terkejut kerana saya tahu peruntukan siling yang diluluskan oleh kerajaan (kemudiannya oleh Parlimen) untuk perolehan vaksin menggunakan Kumpulan Wang Amanah Negara (KWAN) hanyalah RM5 bilion sahaja.

“Macamana kerajaan boleh songlap RM10 bilion kalau peruntukannya hanya RM5 bilion? Ini tak masuk akal.

“Kalau spin atau putar belit ini tak dirungkai, ramai yang akan terpengaruh dengan perkara yang tak betul,” kata mantan Ketua Setiausaha Sulit Kanan kepada Perdana Menteri Kelapan, Datuk Dr Marzuki Mohamad dalam satu kenyataan di Facebook.

Marzuki mengulas mengenai dakwaan dua portal pro-DAP, Finance Twitter dan The Coverage yang kelihatan pro-DAP dan anti PN baru-baru ini.

Marzuki juga menjelaskan sehingga 21 Julai 2021, iaitu tarikh darurat 2021 berakhir, kerajaan telah membuat pesanan bekalan vaksin yang mencukupi untuk 120 peratus penduduk (rujuk muka surat 32 Laporan PAC).

Bagi tempoh tersebut, sebanyak RM1.027 bilion daripada peruntukan siling RM5 bilion telah dibelanjakan (rujuk muka surat 35 Laporan PAC).

“Ini faktanya. Jadi, dari mana portal Finance Twitter dan The Coverage yang pro-DAP dapat angka RM10 bilion tu?” soalnya lagi.

Untuk rekod, Muhyiddin meletak jawatan sebagai Perdana Menteri pada 16 Ogos 2021.

Jelasnya lagi, pesanan bekalan 120 peratus sebelum ini adalah atas nasihat Kementerian Kesihatan Malaysia (KKM).

“Adakah perolehan vaksin yang mencukupi untuk 120 peratus penduduk ini suatu pembaziran? Jawapannya bukan membazir.

“Kenapa? Kerana Tan Sri Muhyiddin atas nasihat KKM pada masa itu tahu bahawa rakyat memerlukan ‘booster shot’ atau dos penggalak. Jadi kerajaan perlu sediakan vaksin bukan untuk 100 peratus penduduk, tetapi lebih daripada itu,” ujarnya lagi.

Berhubung perolehan bekalan vaksin, Marzuki juga berkata laporan PAC yang disediakan oleh wakil DAP itu sendiri mengesahkan semua proses berjalan secara teratur dan dibeli dengan munasabah.

“Apa rumusan PAC mengenai perolehan vaksin semasa tempoh darurat?

“Secara ringkasnya PAC merumuskan bahawa urusan perolehan vaksin telah dilaksanakan secara teratur mengikut tatacara kewangan yang dibenarkan oleh Kementerian Kewangan Malaysia.

“PAC juga berpuas hati dengan harga perolehan vaksin daripada pelbagai portfolio oleh Kerajaan yang didapati adalah munasabah. PAC juga mengakui proses perolehan vaksin bertambah proaktif dengan penubuhan Jawatankuasa Khas Jaminan Akses Vaksin (JKJAV) pada bulan Oktober 2020.

“Selain itu, PAC juga berpandangan penggunaan dana KWAN bagi tujuan perolehan vaksin adalah selaras dengan objektif penubuhan KWAN tertakluk kepada perbelanjaan yang berhemah. PAC juga membuat beberapa pemerhatian lain untuk tujuan penambahbaikan (sila rujuk mukasurat 68-71 Laporan PAC),” katanya lagi.

Menurut Marzuki lagi, putar beli media pro-DAP akan berterusan kerana mereka kini sudah menjadi rakan strategik kepada UMNO-Barisan Nasional (BN).

“Media pro-DAP akan terus melakukan spin terhadap PN. Ini kerana apabila BN telah berkawan dengan PH, maka PN menjadi pencabar tunggal yang utama kepada DAP,” katanya lagi.


Pemangku Raja Pahang perintah masjid solat hajat untuk Palestin

Pemangku Raja Pahang Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah menitahkan semua masjid dan surau di negeri itu mengadakan solat hajat dan doa memohon Allah SWT melindungi serta memberi kesejahteraan kepada rakyat Palestin.

Memetik laporan Bernama, Pengelola Bijaya Diraja Sultan Pahang Datuk Ahmad Khirrizal Ab Rahman menerusi kenyataan di sini hari ini berkata, baginda menitahkan supaya solat sunat dan doa selamat itu diadakan esok, selepas selesai solat Maghrib.

“Baginda juga menyeru pelaksanaan solat hajat dan doa selamat diadakan di kediaman masing-masing bagi rakyat yang tidak berkesempatan ke masjid atau surau ekoran had jemaah yang terhad dalam tempoh Perintah Kawalan Pergerakan (PKP).

“Semua rakyat tanpa mengira bangsa dan agama juga diseru untuk bersama-sama mendoakan kesejahteraan rakyat Palestin. Baginda juga menzahirkan harapan supaya isu pencerobohan dan peperangan ini dapat dihentikan segera,” katanya.

Beliau berkata, Tengku Hassanal turut menzahirkan rasa kesal dengan tindakan rejim Zionis Israel yang melakukan pencerobohan dan menyerang Masjid Al-Aqsa serta Semenanjung Gaza sehingga mengorbankan dan mencederakan ratusan rakyat Palestin termasuk wanita dan kanak-kanak.


Abdallah berjihad lawan rejim Zionis guna media sosial, cakap Kelantan

Biarpun berada ribuan batu jauh dari tempat asalnya di Gaza, Palestin, Abdallah Ismail tetap meneruskan perjuangan serta jihadnya melawan rejim Zionis hanya ‘bersenjatakan’ media sosial.

Lelaki berusia 35 tahun itu, yang menetapkan di Kampung Pantai Cahaya Bulan (PCB) di sini sejak 2014 selepas mendirikan rumah tangga dengan wanita tempatan di sini, berkata adalah menjadi tugasnya ‘berperang’ dengan menyampaikan maklumat sebenar serta situasi semasa di bumi Palestin.

Agensi berita Bernama melaporkan kelibat Abdallah mula tular dalam Facebook sejak Sabtu lalu, apabila beliau bersiaran langsung menceritakan perkembangan mengenai Gaza dalam loghat Kelantan.

Videonya itu telah dikongsi lebih 21,000 serta ditonton lebih 134,000 pengguna akaun media sosial tersebut, setakat 1.30 tengah hari tadi.

“Ini menjadi tanggungjawab saya untuk menyebarkan berita sahih. Memang ramai yang sokong (Palestin) tetapi masalahnya bukan semua orang tahu keadaan sebenarnya,” katanya ketika ditemui pemberita, di Kota Bharu, hari ini.

Mengulas lanjut, Abdallah, yang juga fasih bertutur dalam bahasa Melayu berkata media sosial menjadi platform kepadanya untuk berkongsi pengetahuannya mengenai fakta, sejarah serta berita terkini terutamanya apa yang berlaku di Masjid Al-Aqsa dan kawasan kejiranan Syeikh Jarrah kepada orang ramai.

“Tambahan pula, sejak kebelakangan ini, saya merasakan ada banyak berita palsu malah ada segelintir pihak cuba membuat fitnah terhadap Palestin.

“Oleh itu memerangi berita palsu ini amat penting. Sumber maklumat saya adalah media Arab, media tempatan di sana, berita radio Gaza dan juga media antarabangsa,” katanya yang mengusahakan perniagaan makanan bersama isterinya.

“Saya akan pasti fakta dan yakin 100 peratus sebelum berkongsi maklumat dengan warga media sosial. Malah, saya juga berhubung dengan keluarga dan rakan-rakan di Gaza untuk mendapatkan perkembangan situasi dari semasa ke semasa,” katanya.

Beliau turut menegaskan apa yang dilakukan itu bukan berniat untuk mengutip derma tetapi hanya untuk menceritakan perkembangan semasa di bumi Gaza supaya lebih ramai orang memahami dan mengetahui perkara sebenar perjuangan rakyat Palestin dan kekejaman rejim Zionis.

Abdallah menjelaskan selain sumbangan kewangan, pakaian dan makanan daripada orang ramai, apa yang paling diperlukan penduduk Gaza ketika ini adalah doa daripada seluruh saudara Islam.

“Sebagai umat Islam, kita percaya dan yakin bahawa doa orang ramai paling bermanfaat,” katanya sambil memberitahu bahawa bekalan ubat dan fasiliti hospital di Gaza juga tidak mencukupi.


Khairy dilantik Naib Pengerusi Eksekutif WHO rantau Pasifik Barat

Menteri Kesihatan, Khairy Jamaluddin dilantik sebagai Naib Pengerusi Lembaga Eksekutif Pertubuhan Kesihatan Sedunia (WHO) mewakili rantau Pasifik Barat bagi 2022-2023.

Khairy dilantik bersama dengan calon-calon yang mewakili tiga lagi negara yakni Colombia, Yaman dan Timor Leste.

Pengumuman dibuat hari ini di Geneva pada pukul 10 pagi waktu Geneva.

Menurut Bernama pelantikan adalah berdasarkan prinsip penggiliran antara rantau geografi, dengan Malaysia pada ketika ini merupakan ahli Lembaga Eksekutif WHO dari 2021 hingga 2024.

Rakaman video pengumuman itu dikongsi oleh Kementerian Kesihatan (KKM) dengan media tempatan.

Ketua Pengarah Kesihatan Tan Sri Dr Noor Hisham Abdullah yang mengucapkan tanhian atas pelantikan itu berkata ia merupakan satu penghormatan besar kepada negara.

Beliau berkata Malaysia berhasrat memperjuangkan isu-isu yang menjadi keutamaan dan kepentingan bersama masyarakat serantau serta global, dengan menjadi suara utama sebagai naib presiden Perhimpunan Kesihatan Sedunia, dan kini naib pengerusi Lembaga Eksekutif WHO.

“Di tengah-tengah setiap krisis, terdapat peluang besar untuk melakukan apa yang betul untuk rakyat dan masyarakat, di peringkat tempatan mahupun global. Malaysia sentiasa berada di barisan hadapan untuk memajukan kesihatan awam global,” katanya dalam catatan di Facebook hari ini.

Katanya Malaysia akan menyumbang ke arah kejayaan usaha WHO dalam memimpin masyarakat antarabangsa terhadap pelbagai bidang, termasuk tindak balas COVID-19, inovasi kesihatan digital, penuaan yang sihat dan aktif, kesihatan mental, penyakit tidak berjangkit (NCD) dan perubahan iklim.


Daripada penembak tepat Taliban kepada datuk bandar Afghanistan

Bersiar-siar di bandar Maymana, ibu negeri bagi wilayah Faryab di barat laut Afghanistan, datuk bandar baharu dilihat memberi inspirasi kepada orang ramai yang sudah keletihan terbabit dalam perang berpanjangan di negara itu.

Tetapi Damullah Mohibullah Mowaffaq mempunyai reputasi sebagai salah seorang penembak tepat terkenal dalam barisan pejuang Taliban, sehingga pada musim panas lalu beliau terus melancarkan perang untuk menguasai Afghanistan.

Mowaffaq dilantik sebagai datuk bandar Maymana ada November, tiga bulan setelah Taliban merampas kuasa dan menggulingkan kerajaan yang disokong Barat.

Beliau menjadi terkenal sebagai seorang pejuang, tetapi kini jadualnya padat dengan tugas harian kerajaan tempatan – membuka sekatan pembetung, merancang pembinaan dan pembaikan jalan raya serta meredakan ketegangan dalam kalangan kejiranan.

Perubahan perwatakan dan perjuangannya mencerminkan transformasi yang lebih luas yang sedang dialami Taliban, ketika pemberontak bergelut untuk mentadbir sendiri beberapa wilayah di negara itu.

“Ketika saya berjuang, objektif saya sangat spesifik – untuk menamatkan pendudukan asing, diskriminasi dan ketidakadilan,” kata lelaki berusia 25 tahun itu kepada AFP.

“Kini matlamat saya juga jelas – untuk memerangi rasuah dan menjadikan negara ini makmur,” katanya lagi, sambil berbual dengan pekerja perbandaran membersihkan longkang di tepi jalan.

Senarai tugas dan tanggungjawabnya semakin bertambah setelah penduduk di bandar dengan 100,000 populasi itu memberikan pelbagai cadangan penambahbaikan.

“Datuk bandar baharu itu muda, berpendidikan tinggi dan, yang paling penting, dari bandar,” kata timbalannya yang bukan anggota Taliban, Sayed Ahmad Shah Gheyasi.

“Dia tahu bagaimana untuk berurusan dengan orang.”

Tidak seperti individu susah lain, Mowaffaq berasal daripada keluarga peniaga yang kaya dan dibesarkan di Maymana, di mana beliau cemerlang di sekolah dan dalam sukan.

Kenangan semasa mudanya menghiasi pejabatnya termasuk sijil pertandingan seni mempertahankan diri serta diploma.

Selepas menyertai pemberontakan pada usia 19 tahun, beliau dinaikkan pangkat untuk memerintah sebuah unit kecil yang ditempatkan di wilayah Faryab.

Sesetengah pihak menyifatkan beliau sebagai salah seorang penembak tepat Taliban yang paling berbakat, walaupun dia kelihatan enggan untuk menceritakan kisah perang.

Mowaffaq memantau pekerja bandaran ketika mereka membersihkan jalan di Maymana, ibu kota wilayah Faryab barat laut Afghanistan. Gambar AFP

Tetapi semasa berjalan-jalan dengan wartawan AFP dia berhenti seketika di hadapan sebuah rumah yang penuh kesan peluru berhampiran kampung Doraye Khoija Qoshre, di mana unitnya pernah berkuasa.

“Dia membunuh seorang askar Amerika dengan senapangnya dari rumah ini, kemudian sebuah pesawat datang dan mengebomnya,” kata Saifaddin, seorang petani tempatan.

Walaupun tidak dapat disahkan Mowaffaq bertanggungjawab, pada pertengahan 2019 Amerika Syarikat mengumumkan seorang anggota pasukan khas mereka telah terbunuh dalam pertempuran di Faryab.

Setahun sebelumnya, Rangkaian Penganalisis Afghanistan berkata Maymana “secara praktikal berada di bawah pengepungan” kerana “kehadiran Taliban yang sangat meluas.”

Mowaffaq menyaksikan beberapa rakan seperjuangan terbunuh dalam pertempuran tetapi tetap mengelak daripada menyentuh mengenai kengerian yang dilakukan dan dialaminya.

“Saya mengalami masa naik dan turun,” katanya.

Pertubuhan Bangsa-Bangsa Bersatu (PBB) dan kumpulan hak asasi manusia menuduh Taliban melakukan pencabulan hak asasi manusia yang teruk sejak mereka merampas kuasa pada Ogos tahun lalu.

Kematian lebih 100 bekas kerajaan atau pasukan keselamatan telah dipersalahkan kepada pemerintah baharu negara itu, manakala aktivis wanita ditahan dan wartawan dipukul kerana membuat liputan protes mereka.

Di seluruh Afghanistan, golongan Islamis kerap mengusir wanita dari kawasan awam, menghalang gadis daripada mendapat pendidikan dan sebahagian besarnya menghalang jantina yang berlainan di tempat kerja.

Tetapi di pejabat Mowaffaq, kakitangan wanita dibenarkan terus bekerja, dan taman awam di bandar itu dikhaskan untuk mereka. Di bawah rejim Taliban yang pertama dari 1996 hingga 2001, burqa yang meliputi wajah diwajibkan kepada wanita, tetapi dalam pemerintahan sekarang tindakan itu tidak lagi dikuatkuasakan.

“Di pejabat Datuk Bandar Maymana, tiada siapa yang memberitahu kami cara berpakaian,” kata Qahera, pengarah sumber manusia berusia 26 tahun, yang memakai tudung selaras dengan keperluan pakaian semasa. – AFP


Notis writ saman kakak Jho Low melalui akhbar Singapura

Mahkamah Tinggi Kuala Lumpur hari ini membenarkan rayuan 1Malaysia Development Berhad (1MDB) mendapatkan perintah penyampaian ganti untuk menyerahkan notis writ saman kepada May Lin, kakak ahli perniagaan dalam buruan, Jho Low.

Peguam 1MDB, K Siva Kumar berkata Hakim Hayatul Akmal Abdul Aziz bersetuju penyampaian ganti menerusi iklan pada akhbar The Straits Times di Singapura kerana May Lin dipercayai berada di negara itu.

“(Dua kali) Kami hantar surat janji temu tetapi gagal kerana diberitahu oleh pemastautin bahawa May Lin tidak tinggal di sana (alamat dalam rekod).

“Oleh itu penyampaian secara peribadi tidak praktikal maka kami memohon untuk penyampaian ganti selaras kuasa mahkamah mengikut Kaedah-Kaedah Mahkamah 2012.

“Rayuan kami terhadap keputusan Penolong Kanan Pendaftar, Haslinda A Raof sebelum ini yang menolak permohonan untuk membuat penyampaian ganti itu. Keputusan pendaftar itu diketepikan dan rayuan penyampaian ganti dibenarkan,” katanya lapor Berita Harian, hari ini.

Jho Low atau nama sebenarnya Low Taek Jho masih gagal dikesan pihak berkuasa sehingga hari ini.

Pada 7 Mei 2021, 1MDB dan empat anak syarikatnya, iaitu Global Diversified, 1MDB Energy Holdings Limited, 1MDB Energy Limited dan 1MDB Energy (Langat) Limited, memfailkan saman AS$3.7837 bilion (RM15.9 bilion) terhadap May Lin, Jho Low; bapa, Tan Sri Larry Low Hock Peng; ibu, Puan Sri Goh Gaik Ewe; adik lelaki, Taek Szen serta rakan sekutu Jho Low, Eric Tan Kim Loong.

Berdasarkan writ saman itu, 1MDB menuntut AS$661 juta (RM2.8 bilion) daripada Jho Low; masing-masing AS$41 juta (RM172 juta), AS$397 juta (RM1.7 bilion), AS$608 juta (RM2.5 bilion) dan AS$1.9 bilion (RM8 bilion) daripada Jho Low dan Kim Loong; serta AS$325 juta (RM1.4 bilion) daripada Jho Low dan bapanya.

1MDB Global Investments Limited pula menuntut AS$630 juta (RM2.6 bilion) daripada Hock Peng, Jho Low dan Kim Loong, serta AS$2 juta (RM8.4 juta) daripada Taek Szen, Jho Low dan Kim Loong.

Plaintif turut menuntut AS$3.5 juta (RM14.7 juta) daripada May Lin and Jho Low serta AS$1.695 juta (RM7.1 juta) daripada Gaik Ewe, Jho Low dan Kim Loong berhubung pembelian barang kemas serta keuntungan rahsia, selain AS$25.5 juta (RM107.1 juta) daripada Jho Low, Kim Loong, Hock Peng dan Taek Szen.


Tengku Zafrul bakal jadi calon UMNO, BN pada PRU-15

Menteri Kewangan Tengku Datuk Seri Zafrul Tengku Abdul Aziz bakal menjadi calon UMNO/Barisan Nasional (BN) pada Pilihan Raya Umum Ke-15 (PRU-15) akan datang, setelah dilantik sebagai Bendahari BN Selangor.

Walaupun sebelum ini, pernah menafikan sekarang bukan masa sesuai untuk menceburi bidang politik kerana berusaha memulihkan ekonomi negara, beliau bagaimanapun berterima kasih di atas pelantikan itu.

Menurutnya sama ada tercalon atau tidak pada PRU-15 akan datang, keutamaan yang diberikan adalah untuk memastikan BN dapat menawan semula Selangor daripada Pakatan Harapan (PH).

“Kita satu pasukan di Selangor. Pengerusi BN Selangor Tan Sri Noh Omar dan saya akan bekerjasama dengan semua pucuk kepimpinan BN di Selangor… untuk menawan kembali Selangor,” kata Tengku Zafrul.

Sebelum ini, jawatan Bendahari BN Selangor disandang Ketua UMNO Bahagian Sungai Besar Datuk Seri Jamal Yunos yang bersedia menyerahkan kerusi itu kepada Tengku Zafrul.

Jamal menyatakan kesediaannya untuk memberi laluan kepada Zafrul bagi memastikan UMNO-BN dapat memenangi semula Selangor pada PRU-15 akan datang.

“BN Selangor sangat memerlukan seorang individu berkarisma ‘heavyweight’ seperti beliau untuk menghadapi PRU yang sangat mencabar.”

“Saya ingin menggesa kepimpinan BN Selangor mempertimbangkan cadangan ini untuk segera melantik Tengku Zafrul sebagai bendahari sejurus selepas saya meletak jawatan,” kata Jamal.

Sebelum ini juga spekulasi mengatakan Tengku Zafrul berkemungkinan bertanding di Parlimen Kuala Selangor pada PRU-15. Sebahagian besar pengundi seakan sudah ambil maklum kemungkinan tokoh korporat itu mempertaruhkan nasib pada pilihan raya pertamanya di sana.

Melihat demografi Parlimen Kuala Selangor, kerusi itu diwakili majoriti 66 peratus pengundi Melayu; India (22 peratus); Cina (13 peratus); Bumiputera Sabah dan Sarawak (0.2 peratus) serta 0.5 peratus Orang Asli dan lain-lain.

Bekas Menteri Kesihatan, Datuk Seri Dr Dzulkefly Ahmad mewakili Parti Amanah Negara adalah Ahli Parlimen Kuala Selangor yang menang majoriti besar 8,498 undi pada PRU-14.

Biarpun rekod cemerlang Dr Dzulkefly mewakili PH, terutama ketika tsunami menolak BN membengkak pada 2018, terlalu awal untuk menganggap Parlimen Kuala Selangor adalah kubu kuat PH.

Terdahulu ketika berucap pada Majlis Penutup Konvensyen BN Selangor di Shah Alam, malam tadi, Pengerusi BN Datuk Seri Ahmad Zahid Hamidi berkata pelantikan Tengku Zafrul adalah sebagai langkah permulaan untuknya ‘terjun’ ke bidang politik.

“Peluang itu adalah yang terbaik kerana bukan sahaja beliau telah dikenali, tentu beliau mempunyai hasrat terlibat secara langsung dalam politik kerana beliau juga telah menjadi ahli UMNO Cawangan Jalan Travers (Bahagian Lembah Pantai),” katanya b

Menurutnya yang juga Presiden UMNO, gabungan itu Selangor harus memberi peluang kepada muka baharu terutama golongan profesional yang berpotensi dalam usaha merampas kembali Selangor pada PRU-15.

Katanya golongan ‘warlord’ BN sebagai orang politik harus berjiwa besar untuk menerima kelompok profesional selain memulakan pencarian calon lain yang dapat membantu kemenangan gabungan itu.

Beliau berkata kemenangan BN pada Pilihan Raya Negeri di Sabah, Melaka dan Johor tidak seharusnya dijadikan acuan bagi menghadapi PRU akan datang sebaliknya BN Selangor harus melakukan perubahan dengan mencari tokoh profesional dalam kalangan anak Selangor untuk dinamakan sebagai calon.